title: Media Player Classic

text: Media Player Classic tukee natiivia OGM- ja Matroska-toistoa.


title: Media Player Classic

text: MPC toistaa ja tallentaa televisiolähetyksiä jos tuettu TV-viritin on asennettuna.


title: Media Player Classic

text: Huhtikuussa 2005, Gabest postitti uutissivullaan GPL-loukkauksesta kirjoittaen, että vaikka yrittääkin estää moisen, hän ei tiedä miten toimia rikkovaa osapuolta kohtaan. Mielenkiintoista on, että yksi lisenssiä loukkaavista sovelluksista, vx30, on Maui X-Stream:n tuote, sillä yhtiötä syytettiin aikaisemmin GNU GPL -rikkomuksesta PowerPC-emulaattori CherryOS:n tapauksessa.


title: Hyvältä näyttää!

text: Hyvältä näyttää! on Martti Servo & Napanderin kolmas pitkäsoitto, joka ilmestyi vuonna 2000.


title: Raffinointi

text: Raffinointi tarkoittaa jalostamista tai puhdistamista. Raffinoinnilla tarkoitetaan pääasiassa sitä prosessia, jonka avulla puhdistetaan jokin aine, ts. erotetaan jokin tietty aine jostain toisesta aineesta. Raffinaatit ovat elintarviketeollisuuden tai kaivannaisteollisuuden valmistamia tuotteita tai muita tuotoksia, joista on jokin osa poistettu. Tämän luokan elintarvikkeet sisältävät yleensä paljon sokeria, rasvaa tai valkeita vehnäjauhoja.


title: Raffinointi

text: Käsite raffinointi on yleisessä käytössä elintarvikkeiden yhteydessä, ja se on usein sävyltään kielteinen. Se tarkoittaa, että elintarvikkeesta on poistettu sellaisia osatekijöitä, jotka saattavat olla ihmisen kannalta hyödyllisiä, mutta jotka kuitenkin syystä tai toisesta halutaan poistaa, esimerkiksi niistä tulee raffinoinnin tuloksena "hienompia" ja siten myyvämpiä. Esimerkkejä raffinoiduista elintarvikkeista eli raffinaateista ovat sokeri, valkoiset vehnäjauhot ja valkoinen riisi.


title: Raffinointi

text: Esimerkiksi raffinoidusta kookosöljystä on poistettu haju- ja makuaineet.


title: Raffinointi

text: Esimerkiksi Talvivaaran kaivos tuottaa bioliuotusprosessinsa vuoksi runsaasti raffinaattilientä, jossa ei ole enää suuria määriä arvometalleja, mutta sulfaattia sekä esimerkiksi mangaania voi olla paljonkin.


title: Emma Tillman

text: Emma Fanchon Faust Tillman (22. marraskuuta 1892 Gibsonville, Pohjois-Carolina, Yhdysvallat – 28. tammikuuta 2007 East Hartford, Connecticut, Yhdysvallat) oli maailman vanhin tunnettu henkilö neljän päivän ajan.


title: Emma Tillman

text: Emma Tillman syntyi plantaasin vuokraviljelijöiden perheeseen vuonna 1892. Hänen vanhempansa olivat syntyneet samalla plantaasilla orjuudessa. Sieltä perhe muutti 1900 Connecticutiin, jossa Emma Tillman toimi Katharine Hepburnin palvelijana.


title: Emma Tillman

text: Neljä Tillmanin sisaruksista eli myös yli 100 vuoden ikäisiksi. Tillman asui viimeiset päivänsä hoitokodissa East Hartfordissa Connecticutissa. Hänestä tuli maailman vanhin elossa oleva henkilö 24. tammikuuta 2007, kun aikaisemmin ennätystä hallussaan pitänyt puertoricolainen Emiliano Mercado del Toro kuoli. Tillman kuoli 114 vuoden ja 67 päivän iässä 28. tammikuuta 2007. Hänen jälkeensä maailman vanhimman tunnetun henkilön tittelin sai japanilainen Yone Minagawa.


title: Emma Tillman

text: Emma Tillman oli ennen kuolemaansa viimeinen tunnettu vuonna 1892 syntynyt henkilö.


title: Carl Gustaf Lundgren

text: Carl Gustaf Lundgren (1779–1854 Kuopio) oli suomalainen kuparipiirtäjä, joka loi merkittävän uran Tukholmassa.


title: Carl Gustaf Lundgren

text: Lundgren opiskeli Tukholmassa Kuninkaallisessa taideakatemiassa, mutta valmistui lisäksi itseopiskelun kautta kaivertajaksi. Hänen kaiverruksiaan ei kuitenkaan pidetä kovin korkeatasoisina. Parhaita ovat muotokuvat Aron Westénistä, J. E. Noreenista ja Kaarle XIV Juhanasta. Hän teki myös kirjankuvitusta, mutta siirtyi myöhemmin kartankaiverrukseen ja tekstaukseen.


title: Edla Blommér

text: Edla Gustava Blommér (myös "Jansson-Blommér", 10. toukokuuta 1817 Helsinki – 19. joulukuuta 1908) oli suomalainen taidemaalari.


title: Edla Blommér

text: Blommérin vanhemmat olivat teurastaja Salomon Jansson ja Eva Sofia o.s. Palenius. Hänen puolisonsa oli taiteilija Nils Johan Blommér.


title: Edla Blommér

text:
Hän opiskeli kotimaassa Johan Erik Lindhin johdolla ja ulkomailla Ruotsin kuninkaallisessa taideakatemiassa, Kungliga Akademien för de Fria Konsterna, Tukholmassa 1843–1844. Tukholmassa asuessaan hän oli Ruotsiin muuttaneen kirjailija Sara Wacklinin vuokralaisena ja teki tästä myöhemmin muotokuvan.
Teoksia oli ensi kerran esillä näyttelyssä kotimaassa 1847.


title: Aimo Kanerva

text: Aimo Ilmari Kanerva (19. tammikuuta 1909 Lahti – 16. joulukuuta 1991 Helsinki) oli suomalainen kuvataiteilija, taidemaalari ja professori.


title: Aimo Kanerva

text: Kanerva aloitti opintonsa Taideteollisessa keskuskoulussa, jossa hän opiskeli 1931–1934. Hän jatkoi opintoja Suomen Taideyhdistyksen piirustuskoulussa vuosina 1934–1935 ja asevelvollisuuden suoritettuaan vuonna 1937. Kanervan opinnot päättyivät kuitenkin äkillisesti, sillä hän oli eri linjoilla koulun rehtorin Uuno Alangon kanssa. Taidekoulun jätettyään Kanerva oli Eemu Myntin oppilaana Laihialla ja Vaasassa.


title: Aimo Kanerva

text: Kanerva haavoittui vatsaan talvisodan viimeisinä päivinä 1940. Hänen vuodesta 1934 alkaen käyttämänsä työhuone Kaivopuiston rannassa olleessa vanhassa kylpylärakennuksessa tuhoutui jatkosodan suurpommituksissa vuonna 1944. Jatkosotaan hän osallistui eri puolilla Itä-Karjalaa. Hänellä oli jonkin verran mahdollisuus myös maalata. Kontupohjassa hän teki Lahden taidemuseossa olevan "Omakuvan", joka on yksi monista omistakuvista. Toinen, vuodelta 1969, on sijoitettu Firenzen Uffizi-gallerian kokoelmiin.


title: Aimo Kanerva

text: Taiteellisen ensiesiintymisensä Aimo Kanerva teki vuonna 1933 kouluaikana järjestetyssä Reputettujen näyttelyssä, joka oli mielenosoitus Suomen taideakatemian Helsingin Taidehalliin kokoamaa, reputettujen vanhoillisena pitämää näyttelyä vastaan. Tämä Reputettujen näyttely antoi alkusysäyksen niin sanotulle Lokakuun ryhmälle, johon Kanerva liittyi jäseneksi kuitenkin vasta 1945. Hän toimi ryhmässä aktiivisesti aina vuoteen 1951 saakka, joskin hän tunsi kuuluvansa henkisesti tuohon suomalaisten ekspressionistien ydinryhmään pidempäänkin.


title: Aimo Kanerva

text: Kanerva edusti Suomea Venetsian biennaalissa vuonna 1960.


title: Aimo Kanerva

text: Aimo Kanerva on haudattu Hietaniemen hautausmaan Taiteilijainmäelle.


title: Aimo Kanerva

text: Kanervan ensimmäinen puoliso oli Veera Karin Arpalahti (1917–1978) vuodesta 1950 ja toinen Aulikki Pallasmaa vuodesta 1984.


title: Peer Gynt (näytelmämusiikki)

text: Peer Gynt op. 23 on Edvard Griegin säveltämä näytelmämusiikki Henrik Ibsenin näytelmään "Peer Gynt" vuodelta 1874. Grieg oli empinyt Ibsenin esittäessä pyynnön edellisenä vuonna mutta suostui, ja musiikista tuli Griegin kuuluisin teos.


title: Peer Gynt (näytelmämusiikki)

text: Alkuperäisessä näytelmämusiikissa on 26 osaa, mukana on lauluja ja kuoro-osuuksia.


title: Peer Gynt (näytelmämusiikki)

text: Grieg muodosti myöhemmin musiikista kaksi orkesterisarjaa, jotka ovat tunnetuimmat. Ensimmäinen sarja op. 46 (1888) on koottu näytelmän osista:Toinen sarja op. 55 (1891) on Griegin mukaan "näytelmätön musiikki":Näytelmän ensiesitys oli Kristianiassa 1875, se sai suuren suosion.


title: Rake

text:
Rake on erityisesti tietokoneohjelmistojen kääntämiseen ja asentamiseen suunniteltu työkalu hieman samaan tapaan kuin
Make ja SCons. Se on kirjoitetu Ruby-kielellä, ja sen Makefile-tiedostoa vastaava Rakefile käyttää Ruby-syntaksia. Raken alkuperäinen kehittäjä on Jim Weirich.


title: Rake

text: Rake käyttää Rubyn lohkoja erilaisten tehtävien "(tasks)" määrittelyyn. Useimmille tyypillisille tehtäville on jo olemassa valmiita tehtäviä, kuten tiedostojen manipulointiin, käännöstuotosten poistoon jne.


title: Rake

text: Rakefile-tiedostot muodostavat eräänlaisen DSL:n Ruby-kielen päälle, jota on verrattain helppo käyttää. Raken suurin vahvuus onkin siinä, että koska tiedostojen käyttämä kieli on täysiverinen ohjelmointikieli, sen ilmaisuvoima on paljon suurempi kuin monien muiden vastaavien työkalujen. Lisäksi käyttäjän ei tarvitse opetella uutta kieltä mutkikkaiden toimenpiteiden suorittamiseen.


title: Rake

text: Oheinen esimerkki on Jim Weirichin Rake-esityksestä "Building with Rake".


Rake


title: Rake

text:
Säännöistä näkee, että esimerkiksi ":build" vaatii tehtävien ":generate_html" ja ":copy_images" suorittamisen,
ja ":generate_html" edelleen vaatii ":create_directories" -tehtävän suorittamisen.


title: Piiskamadot

text: Piiskamadot ("Trichuris") ovat piiskamaisia sukkulamatoja, jotka elävät loisina eläinten paksusuolessa. Ne ovat toisesta päästä paksuja ja ohenevat suhteellisen tasaisesti ohueksi "piiskaksi".


title: Piiskamadot

text: Ihmisen paksusuolessa elävä piiskamatolaji on "Trichuris trichiura". Koirassa elää "Trichuris vulpis", ja muillakin eläinryhmillä on omat matonsa.


title: Piiskamadot

text: Tahallisesti elimistöön päästettyjen piiskamatojen on todettu vähentävän Colitis ulcerosaa eli haavaista paksusuolen tulehdusta.


title: Didi

text: Didi (oik. Valdir Pereira, 8. lokakuuta 1928 Campos, Rio de Janeiron osavaltio, Brasilia – 12. toukokuuta 2001 Rio de Janeiro, Rio de Janeiron osavaltio, Brasilia) oli brasilialainen jalkapalloilija. Hän pelasi Brasilian maajoukkueessa vuosien 1954, 1958 ja 1962 MM-kilpailuissa, joista kahdessa jälkimmäisessä Brasilia voitti maailmanmestaruuden. Didi oli aikanaan yksi maailman parhaista pelinrakentajista, ja tunnettiin muun muassa vapaapotkustaan (”putoava lehti”). Seuratasolla hän edusti muun muassa Fluminensea, Botafogoa ja espanjalaista Real Madridia. Pelaajauransa jälkeen hän valmensi muun muassa Perun, Kuwaitin ja Saudi-Arabian maajoukkueita sekä turkkilaista Fenerbahçea.


title: Tamminiemen saunaseura

text: Tamminiemen saunaseura oli presidentti Urho Kekkosen lähipiirin muodostama yhteisö, joka keskusteli ja päätti saunoessa maan asioista. He kokoontuivat Tamminiemen hirsisaunaan, jonne kutsuttiin usein merkittäviä päättäjiä ja johtajia, joiden mielipiteisiin pyrittiin vaikuttamaan. Ryhmän vakiojäseniin kuuluivat Kekkosen lisäksi mm. Paavo Kastari, Jouko Loikkanen, Juho-Eino Niemi ja Kustaa Vilkuna.


title: Tamminiemen saunaseura

text: Lauantaisauna Tamminiemessä tapahtui virallisesti protokollan mukaisesti: saunavieraat tulivat viittä vaille viisi ala-aulaan ja sieltä mentiin viideksi saunaan. Kuudelta oli jo ruoka. Epävirallisesti yösauna alkoi kello 23 ja päättyi noin viideltä aamulla. Kekkonen oli kova saunoja ja halusi voittaa kaikki löylykisoissa, kuten usein kävikin.


title: Tamminiemen saunaseura

text: Saunassa kävi paljon neuvostojohtajia, tosin Nikita Hruštšov vain kerran.


title: Tamminiemen saunaseura

text:
Kekkosen viimeisenä virkakeväänä vuonna 1981 Paavo Kastari saneli nauhalle muistiinpanoja saunailloista. Hänen puolisonsa, professori Irma Kastari, purki nauhat paperille 1990-luvun lopulla. Keskustelut on julkaistu toimittaja Pekka Hyvärisen kirjassa "Suomen mies, Urho Kekkosen elämä" vuodelta 2000.
On huhuttu että Yhdysvaltain tiedustelupalvelu CIA salakuunteli ainakin Tamminiemen virka-asuntoa ja todennäköisesti myös saunassa käytyjä keskusteluja 1970-luvulla. Myös Yhdistyneen kuningaskunnan tiedustelupalvelun MI6:n on arveltu kuunnelleen keskusteluja.


title: Tamminiemen saunaseura

text: Nykyään kyseistä saunaa voi vuokrata.


title: Tri Caligarin kabinetti

text: Tri Caligarin kabinetti ("Das Cabinet des Dr. Caligari") on vuonna 1920 ensi-iltansa saanut saksalainen mykkäelokuva. Robert Wiene ohjasi sen Carl Mayerin ja Hans Janowitzin käsikirjoituksen pohjalta.


title: Tri Caligarin kabinetti

text: Elokuvaa pidetään sekä kauhufiktion että ekspressionistisen elokuvataiteen merkkipaaluna. Se oli myös ensimmäinen elokuva, jonka loppuratkaisussa tarinan asetelma käännetään päälaelleen edeltäviin tapahtumiin nähden. Elokuvaan päätynyt yllättävä ja jokseenkin tulkinnanvarainen loppuratkaisu ei ollut käsikirjoittajien eikä ohjaajan, vaan tuottajien keksimä. Alkuperäinen tarinan lopetus oli yksiselitteisempi.


title: Tri Caligarin kabinetti

text: Kirjailijat Hans Janowitz ja Carl Mayer tutustuivat toisiinsa Berliinissä pian ensimmäisen maailmansodan jälkeen. He näkivät elokuvan ihanteellisena mediana halutessaan kiinnittää huomiota pasifismiin ja tuoda esille vanhanaikaista porvaristoa kritisoineita näkemyksiään. He kirjoittivat yhdessä tarinan "Tohtori Caligarin kabinetti". Nimi Caligari oli peräisin eräästä kirjasta, jonka Mayer oli lukenut.


title: Tri Caligarin kabinetti

text: Kun käsikirjoittajat ehdottivat filmatisointia tuottaja Erich Pommerille, tämä yritti saada heidät lähtemään pois pienestä elokuvastudiostaan. Kuultuaan tarinan hän kuitenkin suostui välittömästi tuottajaksi. Pommer pyysi Fritz Langia elokuvan ohjaajaksi, mutta Lang oli tuolloin kiireinen "Hämähäkit"-elokuvan vuoksi. Niinpä ohjaajaksi nimitettiin Robert Wiene, jonka ohjaamaan koepätkään Pommer oli niin tyytyväinen, että antoi elokuvantekijöille vapaat kädet.


title: Tri Caligarin kabinetti

text: Elokuvaa kuvattiin joulukuussa 1919 ja tammikuussa 1920. Ensi-ilta järjestettiin Berliinissä 26. helmikuuta 1920.


title: Jurunalaiset kielet

text: Jurunalaiset kielet muodostavat tupi-kieliin kuuluvan kieliryhmän, jonka kieliä puhutaan vain Brasiliassa. Kieliryhmään kuuluu kolme alaryhmää, kullekin kielelle oma. Yksi kielistä on jo sammunut, ja toinen jäljellä olevista on vaarassa sammua. Kieliryhmä on pienimpiä tupilaisten kielten kieliryhmistä.


title: Ympäristöongelma

text: Ympäristöongelmalla tarkoitetaan ympäristössä tapahtunutta tai tapahtuvaa muutosta, jonka ihminen kokee jostakin syystä ongelmallisena. Tavallisesti ympäristöongelmina pidetään vain ihmisen aiheuttamia muutoksia: esimerkiksi maanjäristysten tai myrskyjen kaltaisten luonnononnettomuuksien ei yleensä katsota olevan ympäristöongelmia. Nykyisten ympäristöongelmien katsotaan usein liittyvän muun muassa liikakulutukseen ja -kansoitukseen, luonnonvarojen ehtymiseen, teollistumiseen, eriarvoisuuteen ja köyhyyteen, tietämättömyyteen tai kehittymättömään tekniikkaan.


title: Ympäristöongelma

text: Ympäristöongelmat voivat olla paikallisia tai maailmanlaajuisia. Tavallisia ympäristöongelmina pidettyjä ilmiöitä ovat esimerkiksi ilmastonmuutos, vesistöjen rehevöityminen, otsonikato, eroosio, maaperän ja vesien happamoituminen, ympäristön saastuminen sekä luonnon monimuotoisuuden köyhtyminen esimerkiksi lajien sukupuuttojen muodossa. Aikaisemmin metsäkato oli suuri ongelma, mutta sitä on varsinkin kehittyneissä maissa lieventänyt fossiilisten polttoaineiden käyttäminen polttopuun sijaan. Ympäristöongelmia voivat aiheuttaa myös ympäristöä pilaavat fysikaaliset päästöt, kuten esimerkiksi melu ja valosaaste.


title: Ympäristöongelma

text: Ympäristöongelmia pyritään ratkaisemaan ja ehkäisemään ja niiden haittoja lievittämään ympäristönsuojelulla. Ympäristönsuojelun tavoitteiden määrittely on vaikeaa, koska ihmiset kokevat ongelmat eri tavalla, mutta yleisenä tavoitteena on turvata ihmisen ja muun luonnon hyvinvointi. Usein käytetty käsite kestävä kehitys tarkoittaa sitä, että nykyisen sukupolven tarpeet tyydytetään vaarantamatta tulevien sukupolvien mahdollisuutta tyydyttää omia tarpeitaan, ja sitä voidaan pitää yhtenä ympäristönsuojelun tavoitteista.


title: Ympäristöongelma

text:
New Yorkin osavaltionyliopiston ympäristöasioihin erikoistuneen College of Environmental Science and Forestryn tutkijoille ja opettajille vuonna 2009 tehdyssä kyselyssä asiantuntijat laittoivat pahimmat kymmenen ihmiskuntaa kohtaavat ympäristöongelmat seuraavaan vakavuusjärjestykseen:Oxfordin yliopiston ympäristötutkija Norman Myersin mukaan maailman vakavimmat ympäristöongelmat ovat:Yksi mahdollinen lähestymistapa eri ympäristöongelmien vertailuun on arvioida kustannukset, joita ongelmien torjunnasta on odotettavissa kansantalouden tasolla. Kustannusten mittakaavan voidaan odottaa korreloivan ainakin suuntaa antavasti ongelman yleisen vakavuuden kanssa. Brittiläisen Centre for Exploitation of Science and Technology arvion mukaan näin mitattuna taloudellisesti merkittävimpiä ympäristöongelmat Britannialle ovat merkittävyysjärjestyksessä:
Yhteensä ympäristöongelmien hoitoon arvioitiin 90-luvun aikana kuluvan 140 miljardia puntaa. Vastaavat arviot Euroopalle ja Yhdysvalloille olivat 860 miljardia ja 1 060 miljardia puntaa.


title: First Blood (albumi)

text: First Blood on vuonna 2000 julkaistu Teron ensimmäinen albumi, joka koostuu täysin Commodore 64 -kotitietokoneella sävelletystä musiikista. First Blood oli myös ensimmäinen Rikos Recordsin julkaisema albumi.


title: First Blood (albumi)

text: Kaikki albumin kappaleet ovat Mäyräsen itse säveltämiä ja esittämiä.


title: Porvoon rautatieasema

text: Porvoon rautatieasema (, , ratakm 62+300) sijaitsee Porvoon vanhankaupungin vieressä joen toisella puolella. Junaliikenne alkoi vuonna 1874 yksityisen yhtiön voimin. Liikenteen aloittanut rautatieyhtiö teki konkurssin vuonna 1887, ja tilalle tuli toinen yhtiö. Valtionrautateille rata siirtyi vuonna 1917. VR:n henkilöliikenne Porvoon asemalle päättyi vuonna 1981 ja tavaraliikenne vuonna 1990. Vuodesta 1991 radalla on ollut museojunaliikennettä lättähattujunilla kesälauantaisin.


title: Porvoon rautatieasema

text: Vuonna 1897 valmistuneen uusrenessanssityylisen Porvoon rautatieaseman omistaa nykyisin Itä-Uudenmaan Rakennussuojelusäätiö. Aseman tiloissa toimii rakennussuojelukeskus Salvus. Museojunat lähtevät aseman edestä. Ennen nykyisen rautatieaseman valmistumista raide meni tavaramakasiinin ohitse päättyen veturitallille. Tavaramakasiinin ja veturitallin välissä on ollut aiempi asema. Raidetta on jatkettu nykyisen aseman rakentamisen yhteydessä aseman eteen ja edelleen Porvoonjoen rannan teollisuusalueelle.


title: Porvoon rautatieasema

text: Porvoossa on myös ollut toinen asema "Porvoon keskusta" josta rata jatkui Porvoon konepajalle joka tunnetaan nykyään nimellä Taidetehdas.


title: Porvoon rautatieasema

text: Asema-alueeseen liittyvät veturitallit ja tavaramakasiini ovat nykyisin yksityisomistuksessa. Veturitallien kääntöpöytä on käyttökuntoinen. Uudemmassa vuonna 1902 rakennetussa tallissa säilytetään Tk3-höyryveturia eli Pikku-Jumboa nro 1168. Kääntöpöydälle johtavalla raiteella on Suomen vanhimmat leveäraiteisen radan käytössä olevat kiskot vuodelta 1879.


title: Porvoon rautatieasema

text: Porvoon rautatieasema ja siihen liittyvät muut asema-alueen rakennukset muodostavat kohteen valtakunnallisesti merkittävien rakennettujen kulttuuriympäristöjen luettelossa.


title: Volvo C30

text: Volvo C30 on Volvon vuosina 2006–2013 valmistama alemman keskiluokan kolmiovinen hatchback. Se perustuu Fordin, Volvon ja Mazdan yhteistyössä kehittämälle pohjalevylle rinnakkaismalliensa Volvo S40:n, V50:n ja C70:n tavoin. Volvo C30 ei saanut itselleen suoraa seuraajaa, mutta mallistossa sen korvasi uusi Volvo V40.


title: Volvo C30

text: Volvo C30 esiteltiin Pariisin autonäyttelyssä syksyllä 2006. Volvon mukaan auto oli suunnattu kiireistä kaupunkielämää viettäville nuorekkaille ihmisille. Erikoinen piirre autossa on se, että takana on kolmen istuttavan istuimen sijasta kaksi erillisistuinta.


title: Volvo C30

text: Vuoden 2009 Euro NCAP -kolaritestistä C30 sai tulokseksi täydet viisi tähteä.


title: Volvo C30

text: Bensiinimoottoreiksi olivat aluksi tarjolla nelisylinteriset 1,6 (100 hv) ja 1,8 (125 hv) sekä viisisylinteriset 2,4i (170 hv) ja 2,5-litrainen (220 hv) T5. Dieselvaihtoehtoina olivat 1,6D- (109 hv), 2,0D- (136 hv) ja 2,4 D5 (180 hv) -moottorit. Lisäksi saatavana oli flexifuel-versio 1,8F (125 hv), joka toimii sekä etanolilla että bensiinillä. D5:n sai ainoastaan viisiportaisella automaattivaihteistolla varustettuna. T5-malli oli muotoilultaan muita urheilullisempi. Tammikuussa 2008 T5:n teho nousi 230 hevosvoimaan ja 2,4-litrainen D5-diesel tuli saataville manuaalivaihteisena. Samaan aikaan esiteltiin kuusiportainen "Powershift"-kaksoiskytkinvaihteisto, jonka sai ainoastaan 2,0 litran dieseliin. Volvo lupasi polttoaineenkulutuksen olevan kahdeksan prosenttia perinteistä automaattia alhaisempi.Seuraavan vuoden tammikuussa valikoima täydentyi toisella flexifuel-moottorilla, 2,0F:llä (145 hv). Marraskuussa poistui sekä 1,8 litran bensiinimoottori että sen flexifuel-versio.


title: Volvo C30

text: Huhtikuussa 2010 dieselvalikoima täydentyi 1,6-litraisella D2- (114 hv) sekä 2,0-litraisilla D3- (150 hv) ja D4 (177 hv) -moottoreilla. Samalla karsittiin 2,4 litran bensiinimoottori ja 2,0D. Heti toukokuussa mallistosta poistui myös D5 ja syyskuussa 1,6D. Lokakuussa seurasi vielä 1,6-litrainen bensiinimoottori, mutta uutuutena oli uusi 1,6-litrainen (115 hv) diesel.


title: Volvo C30

text: Frankfurtin autonäyttelyssä 2009 esiteltiin uudistettu C30, joka ehti markkinoille seuraavana vuonna. Samaan aikaan uudistui myös C70. Muutokset kohdistuivat lähinnä keulaan, johon tuli uudenlainen ilme.


title: Cracker’s Revenge

text: Cracker's Revenge on vuonna 2003 julkaistu Teron toinen albumi. Kuten edellisenkin albumin, myös "Cracker's Revengen" musiikki koostuu Commodore 64:llä tehdystä musiikista.


title: Cracker’s Revenge

text: Albumin erikoisuutena on A-puolen lopussa oleva dataraita, joka sisältää tietokoneella ladattavan demon.


title: Volvo V40 (2012)

text: Volvo V40 on Volvon vuodesta 2012 lähtien valmistama keskiluokan automalli, joka esiteltiin Geneven autonäyttelyssä keväällä 2012. Auto on korimalliltaan viisiovinen hatchback, eikä sillä ole nimen lisäksi mitään yhteistä vuosina 1995–2004 valmistetun V40:n kanssa.


title: Volvo V40 (2012)

text: V40:ssä on ensimmäisenä autona maailmassa jalankulkijan turvatyyny, joka tulee onnettomuuden sattuessa esiin konepellin alta. Vuoden 2012 Euro NCAP -kolaritestistä V40 sai tulokseksi täydet viisi tähteä, ja oli turvallisin koskaan testattu keskiluokan henkilöautomalli.


title: Volvo V40 (2012)

text: V40:n moottorivalikoima koostui aluksi kahdesta bensiini- ja kolmesta dieselmoottorivaihtoehdosta. Bensiinimoottorit olivat Fordin 1,6-litrainen (150/180 hv) EcoBoost ja Volvon oma 2,5-litrainen (254 hv) T5. Dieselit olivat Fordin 1,6-litrainen (115 hv) Duratorq ja Volvon 2,0-litraiset D3 (150 hv) sekä D4 (177 hv).Mallivuodelle 2014 Volvo esitteli uudet nelisylinteriset Drive-E-moottorit, joiden päästöt ja polttoaineenkulutus ovat paljon aikaisempaa pienemmät. Bensiinivaihtoehdot ovat nyt 1,5-litraiset T2 (122 hv) ja T3 (152 hv) sekä 2,0-litrainen T5 (245 hv). Dieselit puolestaan ovat 2,0-litraiset D2 (120 hv), D3 (150 hv) ja D4 (190 hv). D4:ään voi valita kuusivaihteisen manuaalivaihteiston sijaan kahdeksanportaisen automaattivaihteiston, joka on vakiona T5-malleissa. Muihin moottoreihin saa kuusivaihteisen manuaalin tai automaatin.


title: Volvo V40 (2012)

text: V40:stä esiteltiin myös maastokelpoisempi Cross Country -versio. Sen erottaa korotetusta alustasta, 19 tuuman vanteista ja puskurien suojalistoista. Cross Countryn moottorivaihtoehdot ovat T3 (152 hv), T4 (190 hv), T5 (245 hv), D2 (120 hv), D3 (150 hv) ja D4 (190 hv). T4 sekä T5 ovat nelivetoisia ja automaattivaihteisia.


title: Volvo V40 (2012)

text: Geneven autonäyttelyssä keväällä 2016 esiteltiin kevyesti uudistettu Volvo V40. Ajovaloja muutettiin muun malliston tyyliseksi, samoin kuin etusäleikköä. Saataville tuli viisi uutta ulkoväriä, ja myös verhoiluvaihtoehtoja uusittiin.


title: Volvo C70

text: Volvo C70 on Volvon vuosina 1996–2013 valmistama nelipaikkainen coupé- ja cabriolet-korimallinen auto, joka korvasi Volvo 780:n. Siitä valmistettiin kahta sukupolvea, joista ensimmäinen perustui tekniikaltaan S70/V70-sarjaan ja toinen puolestaan C30-, S40- ja V50-malleihin. Valmistuksen päätyttyä C70 ei saanut itselleen seuraajaa.


title: Volvo C70

text: Ensimmäisen sukupolven Volvo C70 esiteltiin Pariisin autonäyttelyssä syksyllä 1996 S70:n ja V70:n rinnakkaismalliksi. Alusta oli sama, mutta muun muassa jousitusta oli säädetty urheilullisemmaksi. C70 valmistettiin Ruotsin Uddevallassa samalla tehtaalla kuin S70 ja V70. Myynti alkoi Euroopassa vuonna 1997 ja Pohjois-Amerikassa vuosi tämän jälkeen.


title: Volvo C70

text: Mallistossa oli aluksi vain C70 Coupé. Cabriolet esiteltiin vuonna 1998. Avomallissa oli sähköisesti avautuva ja sulkeutuva kangaskatto, vahvistetut A-pilarit sekä ympäriajosuoja.


title: Volvo C70

text: Moottorivalikoimassa olivat 2,5 T (193 hv), T-5 (240 hv) ja myöhemmin myös 2,0 T (163 hv). Varustelu oli S70/V70-malleja runsaampi, mikä näkyi auton hinnassa.


title: Volvo C70

text: Coupé-mallin valmistus päättyi vuonna 2002, jolloin mallistoon jäi Cabriolet vuoteen 2005 saakka.


title: Volvo C70

text: Toisen sukupolven coupé-cabriolet-korinen C70 esiteltiin syksyllä 2005 Frankfurtin autonäyttelyssä, ja se tuli markkinoille seuraavana vuonna. Auto perustuu S40/V50-sarjassa ja C30:ssä käytetylle Fordin, Volvon ja Mazdan yhteistyössä kehittämälle pohjalevylle. C70:n suunnitteli John Kinsey, ja sen valmisti Volvon ja Pininfarinan yhteisyritys. Auton katto voidaan nostaa tai laskea sähköisesti 30 sekunnissa. Volvo esitteli C70:ssä sitä varten suunnitellun ovesta ylöspäin laukeavan IC-turvaverhon, joka suojaa päätä sivutörmäyksissä ja ympäripyörähdyksissä. Verho on vahvistettu sisältä kaksinkertaisilla paneeliriveillä, minkä ansiosta se voi pysyä pystyasennossa.Lisäksi autossa on vankat metalliturvakaaret, jotka nousevat esiin takamatkustajien takaa ja luovat suojaavan turvatilan, jos auto kierähtää ympäri. Kaaret ovat osa Volvon ROPS-ympärisuojausjärjestelmää, ja ne aktivoi gyroskooppinen anturi. Kaaret laukeavat takalasin läpi, jos katto on ylhäällä. Tämän vuoksi niissä on pienet metalliset piikit, jotka rikkovat lasin ja varmistavat oikean suojaavan toiminnan.


title: Volvo C70

text: C70 oli aluksi saatavana viisisylinterisillä 2,4- (140/170 hv) ja 2,5 T5 (220 hv) -bensiinimoottoreilla. Vuoden 2006 lopulla saataville tuli myös 180-hevosvoimainen D5-dieselmoottori, jonka arvioitiin kattavan noin viidenneksen myynnistä. 2,4-litraisessa oli viisivaihteinen manuaalivaihteisto ja T5:ssä puolestaan kuusivaihteinen. Automaattivaihteisto oli viisiportainen "Geartronic", joka oli dieselin ainoa vaihtoehto.


title: Volvo C70

text: Vuonna 2010 C70 koki kasvojenkohotuksen samaan aikaan kuin C30. Tällöin auto sai uudenlaisen keulan ilmeen ja LED-takavalot. Myös kojelautaa muotoiltiin uudelleen. 180-hevosvoimaisen dieselin rinnalle tuli 150-hevosvoimainen versio ja T5:n teho kasvoi 230 hevosvoimaan.


title: Guadalupe Larriva

text: Guadalupe Larriva (28. heinäkuuta 1956 – 24. tammikuuta 2007) oli ecuadorilainen poliitikko, joka oli Azuayn entinen edustaja (2003–2007) ja maan ensimmäinen puolustusministeriksi nimitetty nainen. Hän johti Ecuadorin sosialistista puoluetta.


title: Guadalupe Larriva

text: 24. tammikuuta 2007 Larriva kuoli kahden helikopterin törmäyksessä Mantan satamakaupungissa vain 9 päivää sen jälkeen, kun hänet oltiin valittu puolustusministeriksi. Samassa onnettomuudessa kuoli myös Larrivan 17-vuotias tytär ja viisi sotilashenkilöä .


title: Volvo V90

text: Volvo V90 viittaa seuraaviin Volvo-malleihin:


title: Saila Laakkonen

text: Saila Laakkonen on suomalainen näyttelijä, joka on esiintynyt vuosina 2006–2007 saippuasarjassa "Salatut elämät". Sarjassa hän esitti teiniäiti Emma Ilolaa. Laakkonen on myös esiintynyt draamaelokuvassa "Espoon viimeinen neitsyt" sekä "Salattujen elämien" spin-off -sarjassa "Romeo & Rafael Desperados".


title: Volvo S90

text: Volvo S90 viittaa seuraaviin Volvo-malleihin:


title: Volvo S80

text: Volvo S80 on Volvon vuosina 1998–2016 valmistama edustusluokan neliovinen sedan, joka korvasi Volvo S90:n. Volvo S80:n seuraajaksi esiteltiin tammikuussa 2016 Volvo S90.


title: Volvo S80

text: Takavetoisten Volvojen historia päättyi keväällä 1998, kun S90:n seuraajaksi esiteltiin Volvo S80. Perusrakenteeltaan auto oli täysin uusi, mutta viisisylinteriset moottorit oli otettu suoraan 850:stä. S80 oli suunniteltu erityisesti Pohjois-Amerikan markkinoita varten. Ulkomuodon ohella myös sisätiloissa oli uudenlainen pyöreämpi tyylisuunta. Myöhemmin esitellyissä pienemmän kokoluokan S60- ja V70-malleissa on hyödynnetty samaa muotoilukieltä. Uusia Volvo S80:ssä esiteltyjä turvallisuusratkaisuja olivat peräänajosuoja WHIPS ja turvaverhot.


title: Volvo S80

text: Vuoden 2000 Euro NCAP -kolaritestistä S80 sai tulokseksi neljä tähteä viidestä.


title: Volvo S80

text: Suomen tuontiohjelmassa ei ollut turboahdettuja viisisylinterisiä, vaan perusmoottoreina olivat 2,4-litraiset (140/170 hv). Niiden yläpuolella oli vapaasti hengittävä kuusisylinterinen 2,9 (204 hv) ja malliston huipulla 2,8-litrainen (272 hv) T6. Dieselmoottoriksi tarjottiin Audin 2,5-litraista TDI:tä (140 hv). Kuusisylinteristen yhteydessä automaattivaihteistona oli jo vanhahtava General Motorsin neliportainen. Viisisylinterisissä bensiinimoottoreissa sen sijaan oli Aisin-Warnerin valmistama viisiportainen automaatti. Keväästä 2000 lähtien tarjolla oli myös 2,4 T (200 hv) -moottori.


title: Volvo S80

text: Vakiovarusteluun sisältyi viisi turvatyynyä (matkustajan etuturvatyyny lisävaruste), ABS-jarrut, turvavöiden esikiristimet ja voimanrajoittimet, kauko-ohjattava keskuslukitus, kaksiosainen takaselkänoja, automaattiset ajovalot, etuistuinten korkeus- ja ristiseläntuen säätö, ohjauspyörän korkeuden- ja etäisyyden säätö, lukuvalot edessä ja takana, lämmitettävät sähköpeilit, sähköikkunat edessä ja takana, lämmitettävät etuistuimet ja valonpesimet.


title: Volvo S80

text: Comfort 1 -paketin mukana sai monitoimiohjauspyörän, vakionopeudensäätimen ja sumuvalot. Comfort 2:ssa oli lisäksi manuaali-ilmastointi. Comfort 3 lisäsi varusteluun vielä automaattilämmityksen.


title: Volvo S80

text: Syksyllä 2001 tulivat kaikkiin kolmeen mallisarjaan (S80/S60/V70) Volvon ensimmäiset omat dieselmoottorit 2,4 D (136 hv) ja D5 (163 hv). S80-malliston huipulle esiteltiin Executive, jossa oli takana kaksi erillisistuinta. Ylelliseen vakiovarusteluun kuului nahkaverhoilu, sähkötoiminen aurinkoverho ja lämmitettävät takaistuimet. Lisävarusteina sai myös DVD-soittimen, television ja jopa jääkaapin. Ainoa Executiven moottorivaihtoehto oli aluksi T6, mutta myöhemmin saataville tulivat myös 2,9 ja D5. Halutessaan Executiven sai kevyesti tai vaihtoehtoisesti raskaammin panssaroituna.


title: Volvo S80

text: Vuosimallin 2002 autoihin lisättiin vakiovarusteiksi ajotietokone, vakionopeudensäädin, luistonesto ja sumuvalot.


title: Volvo S80

text: Volvo S80:n uudistetut facelift-mallit saapuivat Suomeen toukokuussa 2003. Suurimpia muutoksia olivat uudet sivupeilit ja etusäleikkö sekä kylkilistojen muuttuminen korinvärisiksi. Sisällä uudistuivat mittaristo ja ovipaneelit. 2,4 T:n korvasi 210-hevosvoimainen 2,5 T. Executiveen oli nyt saatavilla kaikki moottorit. Uusi lisävaruste oli mukautuva Four-C-alustajärjestelmä, jossa oli kaksi eri asetusta: Comfort ja Sport.


title: Volvo S80

text: Uusiksi varustepaketeiksi tulivat Concept, Symphony ja Selective.


title: Volvo S80

text: Concept-paketin mukana sai automaatti-ilmastoinnin, 16 tuuman kevytmetallivanteet ja osittain nahkaverhoillut istuimet. Symphonyssa oli lisäksi tuulilasinpyyhkijöiden sadetunnistin, täysnahkaverhoilu ja ulkopeilien maavalot. Selective tarjosi 17 tuuman kevytmetallivanteet, bi-xenon-ajovalot, sähkötoimisen kuljettajan istuimen muistilla sekä urheiluistuimet.


title: Volvo S80

text: Elokuussa 2004 nimet muuttuivat seuraaviksi: Kinetic, Momentum ja Summum. Varustelu oli lähes ennallaan, mutta ESP oli nyt vakiovarusteena koko mallistossa.


title: Volvo S80

text: Kesäkuussa 2005 markkinoille tulivat mallisarjan päättävät Classic-mallit, joiden rinnalle jäi ainoastaan Executive. Classic-varustelu vastasi suunnilleen aiempaa Summumia, mutta lisänä oli radio/CD-soitin.


title: Volvo S80

text: Volvon tapaan mallisarjasta oli vuosien varrella lukuisia erikoismalleja ja -varustepaketteja. Näissä oli tyypillisesti Comfort-varustepakettien ja myöhemmin Summum-tason mukainen varustus sekä ulkonäöllisiä erikoisuuksia.


title: Volvo S80

text: Toisen sukupolven S80 esiteltiin Geneven autonäyttelyssä helmikuussa 2006, ja se tuli markkinoille saman vuoden kesäkuussa. Tasan vuotta myöhemmin farmarikoriseksi rinnakkaismalliksi esiteltiin kolmannen sukupolven V70. Valmistaja kuvaili mallia sanoilla "Scandinavian luxury" (suom. "skandinaavinen ylellisyys"). S80 oli Suomen EU-puheenjohtajuuskauden virallinen ajoneuvo, ja Volvo luovutti puheenjohtajiston käyttöön 82 uutta autoa. Pohjalevy oli kehitetty yhteistyössä Fordin kanssa, ja sille perustuivat myös kyseisen valmistajan Mondeo- S-Max- ja Galaxy-mallit.


title: Volvo S80

text: Vuonna 2009 testattu V70 sai Euro NCAP -kolaritestistä tulokseksi täydet viisi tähteä.


title: Volvo S80

text: Bensiinimoottoreiksi olivat aluksi tarjolla 2,5 T (200 hv), 3,2-litrainen (238 hv) vapaasti hengittävä sekä 4,4-litrainen (315 hv) V8, joka oli saatavana ainoastaan nelivetoisena. Dieseleitä oli kolme: 2,0 D (136 hv) sekä 2,4-litraiset D (163 hv) ja D5 (185 hv), johon sai halutessaan nelivedon.


title: Volvo S80

text: Vuonna 2007 moottorivalikoimaan tehtiin useita muutoksia. Uutuuksina oli aina nelivetoinen 3,0 T6 (285 hv), nelisylinterinen 2,0-litrainen (145 hv) ja sen flexifuel-versio 2,0 F. Nyt myös 3,2 litran moottori oli saatavana nelivetoversiona. Vuonna 2008 esiteltiin turboahdettu flexifuel, 2,5 FT (200 hv).


title: Volvo S80

text: Seuraavat suuret moottoriuudistukset tulivat mallivuodelle 2009. 2,5 T:n teho kasvoi 231 hevosvoimaan, samoin kuin FT-version. Samoin D5 kehittyi 205-, ja 2,4 D 175-hevosvoimaiseksi. Täysin uusi dieselmoottori oli 1,6 D DRIVe (109 hv).


title: Volvo S80

text: Eniten uudistuksia tuli mallivuoden 2010 aikana. 1,6 D, 2,0 D ja 2,4 D korvattiin uudella D3-moottorilla (163 hv) ja D5 kasvoi 215-hevosvoimaiseksi. Bensiinimoottoripuolella T6:n teho nousi 304 hevosvoimaan ja 3,2-litraisen 243 hevosvoimaan. 2,0-litraisen korvasi turboversio 2,0 T (203 hv) ja V8 poistui valikoimasta. 3,2-litraisesta ei ollut enää nelivetomallia. Flexifuel-mallistoa supistettiin poistamalla 2,0 litran versio. Ulkonäköä piristettiin muun muassa kromikoristeilla.


title: Volvo S80

text: Vuosimallin 2011 moottorivalikoimaan tuli kaksi uutta bensiiniturboa: 1,6-litrainen T4 (180 hv) ja 2,0-litrainen T5 (204 hv).


title: Volvo S80

text: Geneven autonäyttelyssä keväällä 2013 esiteltiin kertaalleen uudistetut S80- ja V70-mallit. S80 sai kasvojenkohotuksessa uudelleenmuotoillut puskurit ja etusäleikön, jossa oli uusi aiempaa suurempi Volvon logo. Tarjolle tuli uusia sisustuspaketteja sekä V40-mallissa esitelty mukautuva digitaalinäyttö. 50 km/h asti toimiva "City Safety" -järjestelmä kuului vakiovarustukseen. Saatavilla oli myös jalankulkijoiden havaitsemistoiminto automaattisella täysjarrutuksella, joka tarkkailee auton reitille kulkevia ihmisiä.


title: Volvo S80

text: Mallivuodelle 2014 S80-mallit toimitettiin D4-turbodiesel- tai T5-turbobensiinimoottorilla. Uuden D4-moottorin teho oli 181 hevosvoimaa ja T5:n 245. Moottoreiden polttoaineensyöttöjärjestelmässä käytettiin uutta "i-Art"-teknologiaa, jonka avulla polttoaineenkulutusta saatiin pudotettua. Järjestelmän ominaisuuksiin kuuluu muun muassa polttoainepainetiedon mittaaminen jokaiselta suuttimelta erikseen, perinteisen yhden polttoainekiskolta painetta mittaavan tunnistimen sijaan. Näin "i-Art" mahdollistaa polttoainepaineen tarkemman suihkutuksen sylintereihin.


title: Volvo S80

text: Vuonna 2015 tarjolle tulivat perinteen mukaan erikoisvarustellut mallisarjan päättävät Classic-mallit. Classicin varustukseen S80:ssä sisältyivät muun muassa mukautuvat bi-xenon-ajovalot, nahkaverhoilu, sähkötoiminen kuljettajan istuin, Sensus Audio High Performance -äänentoistojärjestelmä ja pysäköintiapu taakse.


title: Volvo S70

text: Volvo S70 on Volvon vuosina 1996–2000 valmistama ylemmän keskiluokan neliovinen sedan, joka korvasi Volvo 850:n. S70 sai vuoden 2000 lopulla seuraajakseen Volvo S60:n, joka on toisen sukupolven V70:n sedan-korinen rinnakkaismalli. Se oli kuitenkin suunnattu nuoremmalle asiakaskunnalle, eikä tarjonnut vastaavia sisä- ja tavaratiloja.


title: Volvo S70

text: Volvo 850:n sedan-mallin nimi muuttui uuden nimeämiskäytännön mukaisesti S70:ksi perusteellisen kasvojenkohotuksen yhteydessä. Farmarimallista puolestaan tuli V70. Kaksi kolmasosaa autojen osista sanottiin olevan uusia edeltäjään verrattuna. S70- ja V70-mallien alustalle perustui myös coupé-korisen C70:n ensimmäinen sukupolvi.


title: Volvo S70

text: Suurimmat ulkonäölliset uudistukset olivat pyöristyneessä keulassa, sillä aiempi kulmikas muotoilu alkoi olla jo vanhanaikainen. Peräosassa tavaratilan kansi ja takavalot olivat myös uudenlaiset. Teknisinä uudistuksina oli parannettu iskunvaimennusta, sivutörmäyssuojaa sekä murtosuojausta. Sisustus oli uudistettu täysin ja materiaalit olivat aikaisempaa laadukkaampia. Kojelaudan muodot olivat entistä pyöreämpiä. Uudelle lisävarusteiselle navigaattorille oli varattu tila kojelaudan päältä. Audiojärjestelmä oli aikaisempaa kehittyneempi.


title: Volvo S70

text: Vuoden 1998 Euro NCAP -kolaritestistä S70 sai tulokseksi neljä tähteä viidestä. Sivutörmäystestissä auto oli luokkansa paras SIPS-järjestelmän ansiosta.


title: Volvo S70

text: Moottorivalikoiman muodostivat aluksi 2,5 10V (144 hv), 2,5 20V (170 hv), matalapaineturbot 2,5 T (193 hv) ja T-5 (240 hv) sekä 2,5 TDI (140 hv). Hieman myöhemmin Suomeen ehtivät R (240/250 hv) ja säästömalli 2,0 10V (126 hv). Joillain markkinoilla oli saatavana myös maakaasua polttoaineenaan käyttävä moottori.


title: Volvo S70

text: Vakiovarustukseen kuului kolme turvatyynyä (matkustajan etuturvatyyny lisävaruste), ABS-jarrut, turvavöiden esikiristimet, keskuslukitus, sähköikkunat edessä ja takana, lämmitettävät sähköpeilit, plyysiverhoilu, kaksiosainen takaselkänoja, automaattiset ajovalot ja valonpesimet.


title: Volvo S70

text:
Edeltäjänsä tavoin S70:ssä ei ollut varustetasoja, vaan niiden tilalla oli erilaisia varustepaketteja, jotka olivat Suomessa seuraavat:
Vuosimallin 1999 uudistuksia olivat kauko-ohjattu keskuslukitus ja saattovalot. Comfort-paketeissa oli nyt entisen lisäksi ajotietokone, ulkolämpömittari ja vakionopeudensäädin. Puujäljitelmäkoristeet sisältyivät nyt uusiin Design-paketteihin. Security-pakettiin kuului aikaisemman varkaudenestopaketin lisäksi ensiapulaukku. Mallivuodelle 1999 kaikki mallit saivat suuremmat sivuturvatyynyt, jotka suojasivat nyt myös päätä. Lisäksi esiteltiin peräänajosuojausjärjestelmä WHIPS.


title: Volvo S70

text: Keväällä 1999 esiteltiin SE-mallit, joissa oli muun muassa automaatti-ilmastointi, puujäljitelmäkoristeet, kevytmetallivanteet, sumuvalot, vakionopeudensäädin, luistonesto ja ajotietokone. Samaan aikaan uutuutena olivat kevennetyt, huomattavasti aikaisempaa taloudellisemmat RN-moottorit. Automaattivaihteisto vaihtui viisivaihteiseksi 140/170-hevosvoimaisissa sekä R:ssä, jonka teho nousi 265 hevosvoimaan.


title: Volvo S70

text: Viimeinen uutuus oli syksyllä 1999 mallisarjan päättävä Classic, jonka varusteluun kuului SE:n lisäksi vielä sähkötoiminen kuljettajan istuin, mukitelineet ja murtohälytin. 2,5 T-, T5- ja AWD-malleihin sai automaattivaihteiston ilman lisähintaa.


title: Volvo S60

text: Volvo S60 on Volvon vuodesta 2000 lähtien valmistama ylemmän keskiluokan sedan, joka tuli Volvo S70:n seuraajaksi. Ensimmäisen sukupolven S60:n farmarikorinen sisarmalli oli Volvo V70, toisen ja kolmannen sukupolven S60:n farmarimalli on nimeltään Volvo V60.


title: Volvo S60

text: Vuoden 2000 marraskuussa esiteltiin uusi Volvo S60, jonka rinnakkaismallina oli jo alkuvuodesta esitelty V70. Akseliväliä oli lyhennetty, mutta muilta osin autot olivat hyvin pitkälti yhteneväisiä. Myös S60:n sisustus oli lähes identtinen V70:n kanssa. Olennaisin ero oli kolmipuolainen ohjauspyörä.


title: Volvo S60

text: Muotoilultaan S60 muistuttaa suuresti vuonna 1998 esiteltyä suuremman kokoluokan S80-mallia. Etupuskurin ilmanottoaukko oli kuitenkin erilainen ja musta puskurilista yhtenäinen. Auton kori oli coupémainen, eikä malli tarjonnut vastaavia sisä- ja tavaratiloja kuin edeltäjänsä Volvo S70.


title: Volvo S60

text: Vuoden 2001 Euro NCAP -kolaritestistä S60 sai tulokseksi neljä tähteä viidestä.


title: Volvo S60

text: Moottorit olivat uudistettuja viisisylinterisiä. Vaihtoehdot olivat samat V70:ssä. 140- ja 170-hevosvoimaiset erosivat toisistaan vain kierroslukualueen yläpäässä. Merkittävästi paremman suorituskyvyn tarjosi 200-hevosvoimainen matalapaineturbo. Huippumallina oli 2,3-litrainen T5 (250 hv). Dieselmoottori oli entisestään tuttu 2,5-litrainen. Vaihteistot olivat viisivaihteisia. Bensiiniturboihin sai automaattivaihteiston veloituksetta.


title: Volvo S60

text: Kesästä 2001 lähtien S60 2,4 T:n sai myös nelivetoisena AWD-mallina. Nelivetojärjestelmä perustui Haldex-kytkimeen. Syksyllä 2001 tulivat kaikkiin kolmeen mallisarjaan (S60/V70/S80) Volvon ensimmäiset omat dieselmoottorit 2,4 D (136 hv) ja D5 (163 hv).


title: Volvo S60

text: Syksyllä 2002 esiteltiin suorituskykyinen S60 R. R-malleissa oli 300-hevosvoimainen turbomoottori, neliveto, tehokkaat Brembo-jarrut ja mukautuva Four-C-alustajärjestelmä, jossa on kaksi asetusta: Comfort ja Sport. Manuaalivaihteisto oli kuusivaihteinen. R-mallit eivät kyenneet tarjoamaan kunnon vastusta saksalaiskilpailijoille, vaikka olivatkin hinnaltaan hieman niitä edullisempia. Myynti jäikin varsin vähäiseksi.


title: Volvo S60

text: Syksyllä 2004 tulivat markkinoille uudistetut vuosimallin 2005 S60:t. Näkyvimmät muutokset olivat korinväriset kylki- ja puskurilistat. Ajovalot, takavalot ja puskurit olivat myös uusia ja ilmanottoaukko aiempaa suurempi. Ajovalojen peitelasit olivat nyt muoviset, joten pyyhinpesureista oli jouduttu luopumaan. Keskikonsoli ja kojelaudan keskiosa olivat saaneet uuden ilmeen. Uusi sisustusvaihtoehto S60:ssa oli kaksivärinen Sport-nahkaverhoilu. Radio/CD-soitin oli lisätty vakiovarusteisiin.


title: Volvo S60

text: 2,4 T -moottorin korvasi 10 hevosvoimaa tehokkaampi 2,5 T, joka oli esitelty jo aikaisemmin AWD-malleihin sekä S80:een. T5-mallien iskutilavuus kasvoi puolestaan 2,4 litraan ja teho 260 hevosvoimaan. Turboahdin oli sama kuin R-malleissa. Manuaalivaihteisto muuttui T5-malleissa kuusivaihteiseksi ja etujarrut 30 millimetriä suuremmiksi.


title: Volvo S60

text: Varustetasojen tunnukset olivat nyt S60:ssä Kinetic, Momentum ja Summum.


title: Volvo S60

text: Kineticin tärkeimmät lisät perusmalliin olivat automaatti-ilmastointi, vakionopeudensäädin, sumuvalot, alumiinivanteet ja nahkaverhoiltu ohjauspyörä. Momentum sisälsi lisäksi muun muassa nahkaverhoilun, tuulilasinpyyhkijöiden sadetunnistimen, sisustuksen alumiinikoristeet ja sähköisesti taittuvat ulkopeilit maavaloin. Summumissa oli lisäksi muun muassa urheiluistuimet, bi-xenon-ajovalot, 17 tuuman kevytmetallivanteet, sähkötoiminen kuljettajan istuin muistilla ja kromilistat puskureissa.


title: Volvo S60

text: Keväällä 2006 esiteltiin parannellut dieselmallit D (126 hv), 2,4 D (163 hv) ja D5 (185 hv). Hiukkassuodatin tuli vakiovarusteeksi. Uusi automaattivaihteisto oli kuusivaihteinen ja myös D5:ssä manuaalivaihteistossa oli kuusi vaihdetta.


title: Volvo S60

text: Uudistetut vuosimallin 2007 S60:t tulivat markkinoille kesällä 2006. Keulan muotoilussa oli pieniä muutoksia, ja uusissa sivupeileissä oli nyt myös vilkut. Mittaristo vaihtui samantyyppiseen kuin toisen sukupolven S80:ssä. Myös ohjauspyörä oli uusi. Suurimmat tekniset muutokset oli tehty alustaan, joka oli hieman aikaisempaa jämäkämpi uudistetun iskunvaimennuksen ja jousituksen ansiosta.


title: Volvo S60

text: Volvon tapaan mallisarjasta oli vuosien varrella lukuisia erikoismalleja. Näissä oli tyypillisesti Comfort-varustepakettien ja myöhemmin Summum-tason mukainen varustus ja ulkonäöllisiä erikoisuuksia.


title: Volvo S60

text: Toisen sukupolven S60 esiteltiin Geneven autonäyttelyssä keväällä 2010. Sen farmarikorinen rinnakkaismalli on nimeltään Volvo V60. Autot perustuvat samalle pohjalevylle kuin crossover-malli XC60.


title: Volvo S60

text: Vuonna 2012 testattu Volvo V60 ansaitsi Euro NCAP -kolaritestistä täydet viisi tähteä.


title: Volvo S60

text: Autossa on vakiona "City Safety" -järjestelmä, joka auttaa välttämään hidasvauhtisia peräänajoja (nopeus enintään 30 km/h). Järjestelmä otettiin käyttöön jo aiemmin XC60-mallissa. "City Safety" jarruttaa autoa automaattisesti, jos kuljettaja ei reagoi ajoissa tilanteeseen, jossa edessä kulkeva ajoneuvo hidastaa vauhtiaan tai pysähtyy. Lisävarusteena oli saatavana myös jalankulkijoiden havaitsemisjärjestelmä automaattisella täysjarrutuksella.


title: Volvo S60

text: S60:n bensiinimoottorit olivat 1,5-litrainen T2 (122 hv), 1,6-litrainen T3 (152 hv) sekä 2,0-litraiset T4 (190 hv), T5 (245 hv) ja T6 (306 hv). T5 ja T6 ovat aina automaattivaihteisia. Dieselvaihtoehdot olivat puolestaan 2,0-litraiset D2 (120 hv), D3 (150 hv), D4 (190 hv) ja D5 (225 hv). Nelivetoisessa AWD-mallissa D4-moottori on 2,4-litrainen ja varustettu aina kuusiportaisella automaattivaihteistolla. T5:ssä, T6:ssa sekä D5:ssä on kahdeksanportainen automaatti. Muiden moottorien yhteydessä on kuusivaihteinen manuaali- tai automaattivaihteisto.


title: Volvo S60

text: Geneven autonäyttelyssä keväällä 2013 esiteltiin kasvojenkohotuksen kokenut S60. Ajovaloihin tehtiin muutoksia ja ne olivat nyt yhtä kokonaisuutta. Etusäleikön kromikehys jätettiin pois ja vaakasuuntaisten ripojen määrä muuttui kolmesta neljään. Etupuskurin visuaalista ilmettä muutettiin keskiosan ilmanottoaukon korostetummalla muotoilulla.


title: Volvo S60

text: Toisen sukupolven S60:stä esiteltiin vuonna 2015 V60:n tapaan Cross Country -malli, jonka sai etu- tai nelivetoisena. Siinä on tavallista korkeampi maavara ja koria suojaavia muoviosia. Ainoa moottorivaihtoehto oli D4.


title: Volvo S60

text: Vuonna 2018 esitelty kolmannen sukupolven S60 on ensimmäinen malli, jota valmistetaan Yhdysvaltain Etelä-Carolinassa sijaitsevalla Volvon tehtaalla. Se on myös mallin ainoa valmistuspaikka. Auto perustuu samalle SPA-pohjalevylle kuin esimerkiksi sen farmarikorinen sisarmalli V60. Uusi S60 on Volvon ensimmäinen malli, johon ei ole tulossa lainkaan dieselmoottoreita.


title: Volvo S60

text: 2,0-litraisesta bensiinimoottorista on valittavana neljä eri versiota: T4 (188 hv), T5 (247 hv), T6 (336 hv) ja T8 (395 hv), joista kaksi jälkimmäistä on plug-in-hybridimalleja. T8 on saatavana Polestar Engineered -mallina, jossa moottorin teho on nostettu 410 hevosvoimaan. Lisäksi jarruihin ja jousitukseen on tehty parannuksia.


title: Bangkokin metro

text: Bangkokin metro () on maanalainen joukkoliikennejärjestelmä Bangkokissa Thaimaassa. Järjestelmän avasi Thaimaan kuningas Bhumibol Adulyadej 3. heinäkuuta 2004 kello 19:19. Virallisesti metroa kutsutaan nimellä MRT (Mass Rapid Transit), yleiskielessä "rot faifaa mahaanakhoon" (tai yksinkertaisesti "rot fai taidin" (รถไฟใต้ดิน). Sen tunnuksena asemilla on M-kirjain. Järjestelmään kuuluu yksi linja (), joka tunnetaan epävirallisesti nimellä "sininen linja". Se kulkee Bangkokin päärautatieasemalta Hualamphongilta pohjoiselle rautatieasemalle Bang Sueen.


title: Bangkokin metro

text: Bangkokin metron on suunnitellut ja rakentanut saksalainen Siemens. MRT:n ja Skytrainin välillä on vaihtoasemia toistensa verkkoon. Asemat ovat hyvin moderneja, ja ne ovat rakenteeltaan "suljettua tyyppiä", jossa laituri on eristetty tunneleista liukuovilla silloin, kun juna ei ole asemalla. Metrossa toimii oma kauppaketju "Metro Mall". Metron hinnoittelu sai aluksi osakseen arvostelua, eikä suunniteltuihin matkustajamääriin ole aivan ylletty.


title: Bangkokin metro

text: Metron omistaa ja sitä ylläpitää Mass Rapid Transit Authority of Thailand (MRTA).


title: Pandeiro

text: Pandeiro on pienehkö tamburiinin näköinen käsirumpu.


title: Pandeiro

text: Kaksi seikkaa kuitenkin erottaa tamburiinia ja pandeiroa toisistaan. Pandeiron kalvoa voidaan virittää, jolloin soittaja voi muuttaa ääntä korkeaksi tai matalaksi mielensä mukaan. Toinen ero on metallisten helistimien ääni. Pandeiron helistimien ääni on kuivempaa vähemmän soivaa kuin tamburiinissa. Tämä antaa tarkkuutta soittoon monimutkaisissa rytmeissä.


title: Pandeiro

text: Pandeiroa soitetaan pitämällä soitinta toisessa kädessä ja lyömällä vapaalla kädellä kalvoa. Soittamisessa varioidaan usein lyömällä kalvoa käden eri osilla, kuten peukalolla, sormenpäillä, koko kämmenellä tai kämmensyrjällä.


title: Pandeiro

text: Pandeirolla voidaan tehdä ääntä myös heiluttamalla soitinta (jolloin helistimet soivat) tai juoksuttamalla sormea pitkin kalvon pintaa, jolloin saadaan nopea tärinämäinen ääni aikaiseksi. Pandeiroa käytetään useissa brasilialaisissa musiikeissa, kuten sambassa, chorossa tai capoeirassa.


title: Pandeiro

text: Tunnettuja pandeiron soittajia ovat esimerkiksi Airto Moreira, Marcos Suzano ja Carlinhos Pandeiro de Ouro.


title: Atabaque

text: Atabaque on pitkä puusta tehty afrikkalais-brasilialainen rumpu. Sen runko on perinteisesti tehty brasilialaisesta jacaranda-puusta. Perinteiden mukainen lyömäkalvo taas on tehty vasikannahasta. Kalvon kiristykseen käytetään metallista vannetta, joka kiristetään narujärjestelmällä ja puisilla kiiloilla. Kiristäminen tapahtuu kevyesti kiiloja naputtamalla, jotka siten kiristävät tai löysäävät naruja.


title: Atabaque

text: Atabaqueta käytetään osana brasilialaista kulttuuria, esimerkiksi capoeirassa, maculeléssa ja afrikkalais-brasilialaisessa uskonnossa candomblé. Candombléssa atabaqueta pidetään pyhänä.


title: Atabaque

text: Atabaquet jaetaan soinnin ja rummun koon mukaan kolmeen luokkaan: "rum", pisin ja matalin ääni, "rum-pi," keskikokoinen rumpu, keskiäänellä ja "lé", lyhyin rumpu, jossa on korkein ääni.


title: Atabaque

text: Condomblén rituaaleissa ja maculeléssa käytetään usein kolmea erityyppistä atabaqueta mutta capoeirassa mukana on tyypillisesti vain yksi rumpu.


title: Klustermus

text: Luovan ja esittävän säveltaiteen tapahtuma Klustermus on Raumalla vuosittain järjestettävä ilmainen yksipäiväinen musiikkifestivaali. Esiintyjät vuosien varrella ovat edustaneet monia musiikkityylejä metallista jazziin, ja pääpaino on ollut vähemmän tunnetuilla ja kulttisuosiota nauttivilla esiintyjillä.


title: Klustermus

text: Ensimmäisen kerran Klustermus järjestettiin 2003, ja seuraavana vuonna tapahtuman asioista huolehtimaan perustettiin Klustermus ry. Kesätapahtuman ohella yhdistys on järjestänyt myös klubitapahtumia "Klustermus saapuu kaupunkiin" -nimellä. Talouden taantumasta huolimatta tämänhetkisten tietojen mukaan Klustermus järjestetään jatkossakin joka vuosi.


title: Klustermus

text: Klustermus-tapahtuma järjestetään talkoovoimin joka kesäkuun ensimmäisinä viikonloppuina. Klustermus ry on tehnyt periaatepäätöksen pitää tapahtuma pääsymaksuttomana, mutta viime vuosina on ottanut yleisöltä vastaan vapaaehtoisia sisäänpääsymaksuja. "Sulaksi hulluudeksi" tapahtuman palkatta järjestämistä luonnehtineet Klustermus ry:n jäsenet ovat kysyttäessä kuitenkin aina kertoneet nauttivansa mahdollisuudesta toteuttaa tapahtumaa. Tapahtuman rahoitus järjestyy enimmäkseen yritystukijoiden ja kulttuuriavustusten avulla.


title: Klustermus

text: 2003: mm. Kromi, Cremated, Groove Uncut


title: Klustermus

text: 2004: mm. Hidria Spacefolk, Lapko, Hamid Moeini Band, Härkä-äiti, Itkevä tyttö, Taipuva luotisuora


title: Klustermus

text: 2005: mm. Kuolleet intiaanit, Fun, Point, Euforia, Poirot/Poiert


title: Klustermus

text: 2006: mm. Kuusumun profeetta, Sweatmaster, Lowlife Rock'n'Roll Philosophers, Itkevä tyttö, Härkä-äiti, Lady Escape, Tuuli Innola


title: Klustermus

text: 2007: mm. Risto, Boomhauer, Fun, No Shame, Viola, One Taste, Haternal, Delicious Orange, Kaihoa, Itkevä tyttö, Lady Escape


title: Klustermus

text: 2008: mm. Penniless, Tuvalu, Kometa, Cosmo Jones Beat Machine, Delicious Orange, Euforia, Blood Makes Noise


title: Klustermus

text: 2009: mm. Agent Kooper, Matti Mustosen ihmeellinen orkesteri, Njet!, Penniless, Kometa, Härkä-äiti, Murmansk, Joose Keskitalo, The Tarjas


title: Klustermus

text: 2010: mm. The Sheena Hyenas, Ben's Diapers, Downstairs, The Mutants, The Spyro, Mangoo


title: Klustermus

text: 2011: Betrayal at Bespin, Itkevä tyttö, Knucklebone Oscar, Pharaoh Pirttikangas, Anal Thunder, Sweatmaster, Magyar Posse, Njet!, The Celene, Marty the Random Guy, Härkä-äiti, AJU, Tero-Petri


title: Raision Loimu

text:
Raision Loimu on vuonna 1958 perustettu suomalainen lentopalloseura. Se on yksi Suomen suurimmista lentopalloon erikoistuneista seuroista. Loimu on pelannut lentopalloa Suomen ylimmällä sarjatasolla yhtäjaksoisesti vuodesta 1977. Näinä vuosina Loimu on voittanut 6 kultamitalia, 2 hopeamitalia ja 7 pronssia. Suomen Cupin Loimu on voittanut vuonna 2004. Loimu on Suomen kaikkien aikojen menestynein lentopalloseura, eli se johtaa sekä runkosarjan että pudotuspelien maratontaulukkoa.
Loimun historia alkaa perustamisvuodesta 1958, jolloin Loimun alle siirtyi lentopalloon keskittyvä seura. Lentopallon mestaruussarjaan (nyk. Mestaruusliiga) Loimu nousi viimein vuonna 1977, josta lähtien se on Suomen korkeimmalla sarjatasolla pysynyt. Ensimmäistä kertaa Loimu pääsi SM-mitalien makuun vuonna 1978, vain vuoden nousemisen jälkeen. Tämän jälkeen Loimu eteni myös seuraavalla kaudella mitalipeleihin, joista tuotavana oli jälleen pronssin väriset mitalit. Seuran alku liigassa oli ollut jo nyt menestyksellinen. Nyt seurassa nousi jo toiveet suomenmestaruudesta.


title: Raision Loimu

text: Kaudella 1979-1980 Loimu etenikin jo SM-finaaleihin, joissa se kohtasi 1980-luvun mahtiseuran Pieksämäen NMKY:n. Finaalisarja meni lopulta kuitenkin Pieksämäelle eri vaiheiden jälkeen. Finaalisarjan jälkeisenä kautena eli 1980-1981 Loimu nousi jälleen finaalipeleihin asti, ja vastassa oli jälleen kuutena edelliskautena suomenmestaruuden vienyt NMKY. Loimu ei pystynyt riistämään vieläkään huippuseuralta suomenmestaruutta. Tarvittiin siis enemmän työtä tehtäväksi, että suomenmestaruus saataisiin Raisioon historian ensimmäisen kerran.


title: Raision Loimu

text: Kaudella 1981-1982 lopulta Loimun tinkimätön työ palkittiin, kun se eteni jälleen finaalisarjaan ja kohtasi nyt seitsemänkertaisen suomenmestarin NMKY:n. Nyt Pieksämäen NMKY:stä ei ollut vastusta vaan Loimu laittoi joukkueen ruotuun, ja otti historiansa ensimmäisen suomenmestaruuden. Mestaruusjuhlat Raisiossa olivat ennen näkemättömät. Mestaruuskauden jälkeen Raisiossa haluttiin lisää ja sitä saatiin jälleen kun Loimu eteni jälleen mitalipeleihin, ja finaaleihin asti. Pieksämäen NMKY ei voinut jälleen mitään kun Loimu otti toisen suomenmestaruuden Raisioon peräkkäin. Finaalisarjan Loimun ja NMKY:n välillä jäivät mestaruussarjan historiaan yhdeksi hienoimmista taistoista.


title: Raision Loimu

text: Kahden suomenmestaruuden jälkeen Loimu otti vielä kolmannenkin peräkkäin Raisioon kaatamalla Helsingin Hesan kauden 1983-1984 finaalisarjassa. Kaudella 1984-1985 Loimu joutui lopulta antamaan mestaruuspokaalin takaisin kiertoon, kun se putosi finaaleista ja jäi pronssipeleihin. Pronssipeleissä intoa kuitenkin vielä riitti, ja joukkue ottikin pronssimitalit. Peräti yhdeksän pääsarjakauden aikana Loimu oli ottanut kahdeksan mitalia peräkkäin. Nyt kuitenkin tuli historian ensimmäinen kausi kun joukkue jäi ilman mitaleja, kun se putosi mitalipeleistä kaudella 1985-1986. Tämän ei haluttu toistuvan vaan Loimu otti heti seuraavalla kaudella jälleen SM-pronssia ja palasi mitalikantaan. Mitalipelit jäivät haaveeksi kuitenkin kausilla 1987-1989, kun taas kaudella 1989-1990 Loimu otti suomenmestaruuden takaisin Raisioon.


title: Raision Loimu

text: Tämän jälkeen kohtasi muutama kuiva kausi joukkuetta, mutta kaudella 1992-1993 se otti jälleen SM-pronssia, ja myös seuraavalla kaudella toisti saman tempun ottamalla pronssit Raisioon. Kaudella 1997 Loimu nousi jälleen suomenmestaruuteen kovilla nimimiehillä. Joukkue pelasi lisäksi Lentopallon Mestareiden liigassa. Joukkueessa pelasi muun muassa Sami Heikkiniemi, muita liigakenttien tähtipelaajia. Lopulta toistaiseksi viimeinen Loimun mestaruuskausi nähtiin vuonna 2000-2001, kun joukkue otti suomenmestaruuden Pielaveden Sampon nenän edestä. Joukkue pelasi lisäksi Lentopallon Mestareiden liigassa, jossa se oli alkulohkovaiheessa.


title: Raision Loimu

text: Loistavien kausien jälkeen SM-liigassa Loimulla oli iso velkataakka maksettavanaan, jonka takia seura joutui karsimaan nimimiehiä Raisiosta. Vaikka huippupelaajia ei enää saatu, joukkue panosti huippuvalmentamiseen, ja hankki todellisia ammattilaismiehiä ruoriin. Seurassa ovat valmentaneet muun muassa kaikkien aikojen parhaimpiin valmentajiin laskettu Vjatsheslav Platonov sekä pelaajana olympiakultaa voittanut Vodek Sadalski. Tämä on tuottanut tulosta niin että Loimu on pysynyt liigan kärkitaisteluissa mukana edelleen ja ottanut muun muassa Suomen cupissa kerran kultaa sekä kerran hopeaa.


title: Raision Loimu

text:
Joukkueessa ovat 2000-luvulla esiintyneet muun muassa Mikko Oivanen, Matti Oivanen, Eemi Tervaportti ja Simo-Pekka Olli, jotka nykyisin ovat maajoukkueen huippupelaajia. Lisäksi joukkueessa on ollut monia muita lahjakkaita pelaajia, joiden avulla Loimu voitti Suomen cupin kaudella 2004 ja sijoittui cupissa toiseksi kaudella 2005.
Kaudella 2006-2007 Loimusta olivat lähteneet kaksoisveljekset Mikko ja Matti Oivanen, sekä uransa lopettanut italialainen huippupassari Federico Pistolesi. Joukkue hankki riveihinsä Venezuelan maajoukkuepelaajat Enderwin Herreran ja Ismel Ramosin, sekä muutaman täsmähankinnan. Nuori joukkue yllätti lähes kaikki kun se sijoittui SM-liigan runkosarjassa neljänneksi. Pudotuspeleissä joukkue putosi lopulta viidennessä pelissä Salon Piivolleylle.


title: Raision Loimu

text: Kaudella 2007-2008 Loimussa pelasi peräti yhdeksän nuorten maajoukkueessa esiintynyttä pelaajaa. Nuorten maajoukkuetta edustivat Loimun pelaajista Eemi Tervaportti, Ossi Rumpunen, Tomi Rumpunen, Kaius Peltonen ja Henri Rajala, joka on nuorten maajoukkueen lisäksi osallistunut miesten maajoukkueen leirityksiin.


title: Raision Loimu

text: Ainoat pelaajat, jotka Loimun joukkueesta eivät olleet edustaneet Suomen nuorten maajoukkuetta, olivat venezuelalainen Enderwin Herrera ja serbialainen Bela Bunford. Herrera edustaa kotimaansa A-maajoukkuetta, joka selviytyi vuoden 2008 kesäolympialaisiin, Pekingiin.


title: Raision Loimu

text: Kauden 2007-2008 Loimu teki muun muassa huippusopimuksen maailmankovimman lentopalloliigan, Italian A1-liigan joukkueen Pallavolo Modenan kanssa. Modena on liigan menestynein joukkue kautta aikojen, ja saapui pelaamaan Loimun juhlaturnaukseen Raisioon syksyllä 2008. Sopimuksen sisältöön kuului muun muassa pelaajien vaihto joukkueesta toiseen vaivattomasti, sekä harjoittelun Italiassa, sekä otteluiden pelaamisen Modenan kanssa. Valitettavasti yhteistyösopimus kariutui jo saman kauden aikana kun italailaisseura erotti sekä päävalmentajansa että urheilutoiminjohtajansa, joiden kanssa yhteistyöstä oli sovittu. . Loimu osallistui kaudella 2007-2008 myös Pohjoismaiden mestaruusturnaukseen, jonka se voitti lopulta.


title: Raision Loimu

text: Loimu juhli 50-vuotissyntymäpäiväänsä vuonna 2008. Se järjesti 50-vuotisjuhlaturnauksen, jossa mukana oli sen yhteistyökumppani italialainen huippujoukkue Pallavolo Modena. Juhlaottelussa Loimu voitti Modenan erin 3–2 (25–17, 28–30, 25–14, 24–26, 17–15). Kotimaan kentillä juhlakausi ei tuonut mukanaan menestystä.


title: Raision Loimu

text: Kaudella 2009–2010 Loimu palasi pitkästä aikaa mitalipeleihin. Runkosarjassa joukkue oli kaukana kärjestä, mutta pudotuspeleissä raisiolaisten peli alkoi kulkea. Puolivälierissä Loimu oli tappiolla PerPoa vastaan jo otteluvoitoin 0-3 mutta voitti loput neljä ottelua ja selviytyi sensaatiomaisesti välieriin voitoin 4-3. Välierissä Loimu taisteli tiukasti Sun Volleyn kanssa, mutta hävisi ratkaisevan seitsemännen ottelun Oulussa. Loimu saavutti pronssia voittamalla pronssiottelussa Isku-Volleyn.


title: Raision Loimu

text: Kaudella 2010–2011 Loimu sijoittui runkosarjassa Ruslan Zhbankovin valmentamana viidenneksi mutta hävisi puolivälierissä runkosarjassa neljänneksi sijoittuneelle VaLePalle, joka voitti kauden päätteeksi hopeamitalit.


title: Raision Loimu

text: Kaudella 2011–2012 Loimu aloitti kauden kolmen ottelun voittoputkella, mutta ajautui sen jälkeen kahdeksan ottelun mittaiseen tappioputkeen, jonka aikana joukkue putosi myös Suomen Cupista. Seura haki piristystä otteisiin vaihtamalla Ruslan Zhbankovin paikalle valmentajiksi Tomi Lemminkäisen ja Vesa Kujanpään. Loimu nousi lopulta pudotuspeleihin mukaan, mutta putosi puolivälierissä runkosarjan voittaja Hurrikaania vastaan hyvän taistelun ja hyvien paikallisotteluiden jälkeen otteluvoitoin 3-1.


title: Raision Loimu

text: Kaudeksi 2012-13 Loimun päävalmentajaksi nousi Vesa Kujanpää. Nousujohteisesti kausi päättyi lopulta puolivälieriin, jossa Pielaveden Sampo kukisti Loimun otteluvoitoin 3-1. Loimu oli kauden ratkaisuhetkillä epäonninen, sillä joukkueen molemmat hakkurit loukkasivat nilkkansa runkosarjan päätösviikonloppuna.


title: Raision Loimu

text: Kaudeksi 2013-14 Loimun päävalmentajaksi nousi edellisellä kaudella apuvalmentajana toiminut ja selkäongelmien vuoksi pelaajauransa päättänyt Loimun oma kasvatti Henri Tuomi. Loimu pelasi hyvän kauden sijoittuen runkosarjassa 5. sijalle. Pudotuspeleissä tie nousi pystyyn jälleen puolivälierissä Pielaveden Sampoa vastaan.


title: Raision Loimu

text: Kaudeksi 2014-2015 Loimun päävalmentajana jatkoi Henri Tuomi. Loimu hankki kesällä Tomi Rumpusen Kokkolan Tiikereistä, eli vuosien tauon jälkeen Rumpusen veljekset pääsivät edustamaan yhdessä kasvattajaseuraansa. Lokakuun alussa Loimu tiedotti maajoukkuehakkuri Upi Sivulan liittyvän oranssi-mustaan joukkueeseen. Loimun kausi oli onnistunut. Entisestään kasvanut mielenkiinto lentopalloa ja Loimua kohtaan näkyi jo syksyllä, kun Loimu myi täyteen oman charter-lennon Turusta MM-kisoja seuraamaan Katowiceen. Lentisbuumi jatkui myös Mestaruusliigassa ja Loimu teki kaikkien aikojen yleisökeskiarvoennätyksensä, kun runkosarjaotteluita seurasi keskimäärin 805 silmäparia. Runkosarjassa Loimun sijoitus oli 3. ja puolivälierissä kaatui Oulun Etta suoraan luvuin 3-0. Välierissä Loimu pystyi haastamaan tulevat Suomen mestarit, mutta jäi silti otteluvoitoitta, kun Kokkolan Tiikerit jyräsi finaaliin luvuin 4-0. Pronssiotteluissa Loimu hävisi niukasti VaLePalle luvuin 2-1 ja oranssi-mustien lopulliseksi sijoitukseksi tuli siis 4., mikä takaa paikan Euro-peleihin myös ensi kaudeksi. Kaudella 2014-2015 Loimu pelasi Euroopan 2. korkeimmassa seurajoukkuekilpailu CEV Cupissa VC BeHappy2 Asse-Lennikiä vastaan. Vahva belgialaisryhmä sijoittui lopulta CEV Cupissa 3. sijalle. Loimun pelit jatkuivat vielä 3. tason Challenge Cupissa, jossa vastaan tuli legendaarinen serbialainen Crvena Zvezda, eli Punainen Tähti. Loimu ei onnistunut hyvästä taistelusta huolimatta voitatmaan serbialaisvastustaajansa, vaan tie nousi pystyyn Euro-kentillä.


title: Raision Loimu

text:
Passarit:
Ville Juntura, Kasper Vuorinen, Oskari Eko


title: Raision Loimu

text:
Keskitorjujat:
Karri Sihvonen, Ryan Meehan (USA), Tuukka Anttila


title: Raision Loimu

text:
Yleispelaajat:
Ossi Rumpunen, Kirill Borichev, Verneri Vetriö


title: Raision Loimu

text: Hakkuri: Daniel Vargas (MEX)


title: Raision Loimu

text: Libero: Joel Silva (VEN), Eetu Rantanen


title: Raision Loimu

text: Raision Loimu pelaa kotiottelunsa Kerttulan liikuntahallissa Raisiossa. Kerttulan hallissa on noin 1300 katsomopaikkaa. Kaudella 2014-2015 katsojakeskiarvo oli runkosarjaotteluissa 805 katsojaa peliä kohti.


title: Mediakeskus Lume

text: Mediakeskus Lume oli vuonna 1999 perustettu Helsingissä sijaitseva kansallinen audiovisuaalisen alan koulutus-, tutkimus- ja tuotantokeskus. Keskuksen aloja olivat elokuva, televisio, muu digitaalinen media ja lavastustaide. Lumeen tavoitteena oli monialaisen sisältötuotannon ja sisältölähtöisen tutkimuksen edistäminen.


title: Mediakeskus Lume

text: Mediakeskus toimi Aalto-yliopiston taiteiden ja suunnittelun korkeakoulun yhteydessä, ja palveli sitä tila-, tuotanto- ja tekniikkaresurssina. Lisäksi keskus palveli myös muita yliopistoja, korkeakouluja ja tutkimuslaitoksia sekä yrityksiä ja yhteisöjä.


title: Mediakeskus Lume

text: Lumeen tuotanto- ja tekniikkapalvelut tarjosivat ammattilaisapua tuotantojen ja tapahtumien suunnitteluun ja toteutukseen elokuva-, tv- sekä muihin tuotantoihin. Mediakeskus Lume oli myös kokous- ja konferenssipaikka.


title: Mediakeskus Lume

text: Vuonna 2016 Lumeen ja Aalto-yliopiston Media Factory:n toiminnot sulautuivat uudeksi Aalto Studios-mediakeskukseksi ja siirtyivät Otaniemeen. Uudelle mediakeskukselle suunnitellaan Otaniemen kampukselle uutta toimitaloa, vuonna 2018 valmistuvan Väre- rakennuksen viereen.


title: Messel

text: Messel on kunta Saksassa, Hessenin osavaltiossa Darmstadt-Dieburgin piirissä. Messelissä on 3 961 asukasta ja pinta-alaltaan kunta on 14,82 neliökilometriä . Messel mainittiin ensimmäisen kerran jo Lorschin koodeksin eräässä luovutuskirjassa.


title: Messel

text: Messel on kuuluisa lähistöllä sijaitsevasta kaivoksesta, joka kuuluu UNESCOn maailmanperintöluetteloon. Kaivoksesta on löytynyt runsaasti hyväkuntoisia fossiileja 50 miljoonan vuoden takaa. Kunnassa sijaitsee myös Messelin fossili- ja kotiseutumuseo, joka esittelee alueen historiaa ja löytöjä.


title: Messier 40

text: Messier 40 (M40, Winnecke 4) on kaksoistähti Ison karhun tähdistössä. Tähtien magnitudit ovat 9.0 ja 9.3. Nykyisen käsityksen mukaan kyseessä ei ole aito kaksoistähti vaan ns. optinen kaksoistähti.


title: Q10

text: Q10 voi tarkoittaa ainakin seuraavia asioita:


title: Ampumahiihto talviolympialaisissa 1968

text: X talviolympialaisissa Grenoblessa vuonna 1968 ampumahiihto oli kolmatta kertaa olympialaisten ohjelmassa. Ampumahiihdossa järjestettiin kaksi kilpailutapahtumaa: miesten 20 kilometrin kilpailu sekä 4 × 7,5 kilometrin viesti.


title: Paljon onnea vaan

text: Paljon onnea vaan () on laulu, joka perinteisesti lauletaan henkilölle tämän syntymäpäivän kunniaksi. Kappaleen melodia on peräisin yhdysvaltalaisten siskosten Patty ja Mildred J. Hillin vuonna 1893 säveltämästä laulusta "Good Morning to All" (). Sanoittajaa ei tiedetä – nykyiset englanninkieliset sanat ilmestyivät ensimmäisen kerran eräässä laulukirjassa vuonna 1924. Suomenkieliset sanat on tehnyt Sauvo Puhtila. Laulua lauletaan päivänsankarille usein myös päiväkodeissa ja kouluissa. Joskus päivänsankari saa esittää toivomuksen laulun jälkeen.


title: Paljon onnea vaan

text: Laulun tekijänoikeudet ovat rauenneet viimeistään 1.1.2017. Yhdysvalloissa laulun tekijänoikeudet päätyivät erään yritysoston kautta vuonna 1998 Warner Chappel -yhtiölle, joka on nykyisin osa Time Warner -konsernia. Oikeus totesi myöhemmin ettei yhtiö saanut kaupassa sanoituksen tekijänoikeuksia. Suomennoksen tekijänoikeudet ovat voimassa 1.1.2085 saakka.


title: Jyrki Louhi

text: Jyrki Louhi (s. 28. maaliskuuta 1978 Nurmo) on uransa päättänyt suomalainen jääkiekkoilija. Hän pelasi laitahyökkääjä, ja tunnettiin muun muassa energisyydestään sekä kovista taklauksistaan. Louhi pelasi urallaan yhteensä 606 SM-liigan runkosarjaottelua tehden niissä tehot 91+133=224. Jäähyminuutteja hän keräsi 579. Louhi pelasi myös kauden 2001–2002 Elitserien-joukkue AIK IF:ssä.


title: Jyrki Louhi

text: Louhi oli alun perin Etelä-Pohjanmaalta kotoisin, mutta lähti jo teini-iässä Hämeenlinnaan. Hän pääsi ensi kertaa liigajoukkueen rinkiin 18 vuoden iässä, kun silloinen HPK:n päävalmentaja Hannu Kapanen havaitsi Louhen potentiaalin.


title: Jyrki Louhi

text: Myöhemmin Kapanen otti Louhen myös alle 20-vuotiaiden maajoukkuerinkiin, ja saavutuksena olikin nuorten alle 20-vuotiaiden maailmanmestaruus vuonna 1998,


title: Jyrki Louhi

text: Louhi aloitti jääkiekkouransa SM-liigassa HPK:ssa, siirtyi kaudeksi 2001–2002 Ruotsiin Elitserieniin AIK:n riveihin, josta kuitenkin palasi vuoden visiitin jälkeen takaisin HPK:hon. HPK:ssa Louhi nousi seuraikoniksi. Mestaruusjuhliin päättyneen kauden 2005–2006 jälkeen hänelle oli tullut täyteen yhdeksän kautta hämeenlinnalaisten riveissä. Louhi on kaikkien aikojen toiseksi eniten otteluita HPK:n paidassa pelannut pelaaja. Keväällä 2006 Louhi päätti siirtyä Helsinkiin ja Jokereihin kaksivuotisella sopimuksella. Hän voitti siellä keväällä 2007 SM-hopeaa.


title: Jyrki Louhi

text: Kesällä 2009 hyökkääjä Louhi palasi kolmen vuoden tauon jälkeen Hämeenlinnaan ja HPK:hon kaksivuotisella sopimuksella. Hän voitti keväällä 2010 SM-hopeaa ja lopetti pelaajauransa seuraavaan kevääseen 2011.


title: Jyrki Louhi

text: HPK on jäädyttänyt Jyrki Louhen pelinumeron #9. Pelipaita nostettiin HPK:n kotihallin Rinkelinmäen kattoon 2.10.2012.


title: Jyrki Louhi

text: Louhi valmistui Aalto-yliopistosta kauppatieteiden maisteriksi vuonna 2015. Hänen pääaineensa oli yritysjuridiikka ja pro gradu -tutkielmansa nimi "Urheilijan verosuunnittelun mahdollisuudet niin kotimaisessa kuin ulkomaisessa kontekstissa". Hän toimii nyt talousalalla asiantuntijatehtävissä.


title: Veera Vartiainen

text: Veera Vartiainen (s. 10. syyskuuta 1983) on suomalainen jalkapalloilija, joka edusti kaudella 2013 Naisten Liigan FC Honkaa. Hänet lainattiin kauden aikana Hongasta Naisten Kakkosta pelaavaan EIF:iin.


title: Veera Vartiainen

text: Vartiaisen kasvattajaseura on EBK, josta hän siirtyi FC Espooseen. Ulkomailta hän on kerännyt kokemusta pelattuaan sveitsiläisessä FC Surseessä ja norjalaisessa Klepp IL:ssä, johon hän siirtyi kaudeksi 2009. Ura Norjassa jäi kuitenkin vajaan kauden mittaiseksi ja hän palasi syksyllä 2009 Suomeen ja edusti kauden loppuun TiPS:iä. Kausina 2010–2012 hän pelasi HJK:ssa


title: Veera Vartiainen

text: Suomen maajoukkueessa Vartiainen on pelannut 14 A-maaottelua ja lähes 40 nuorten maaottelua.


title: Pianokonsertto

text: Pianokonsertto on konsertto yhdelle tai usealle pianosolistille ja orkesterille. Pianokonsertto jakautuu yleensä kolmeen tai neljään osaan. Ensimmäisinä pianokonserttoina pidetään Johann Sebastian Bachin säveltämiä konserttoja cembalolle ja säestävälle soitinyhtyeelle. Siitä lähtien pianokonserttoja on sävelletty jokaisella tyylikaudella.


title: Pianokonsertto

text: Klassismin aikana pianokonserttoja sävellettiin runsaasti – esimerkiksi Wolfgang Amadeus Mozart sävelsi niitä 27 kappaletta – ja ne muodostuivat tärkeäksi taidemuodoksi, jolla tuotiin esille pianistin taituruutta soittimensa äärellä. Pianokonserttoon vakiintui myös pianistin improvisoima tai säveltäjän kirjoittama kadenssi, joka yleensä oli eräänlainen solistin viimeinen taidonnäyte ennen teoksen osan loppua.


title: Pianokonsertto

text: Romantiikan tyylikaudella pianokonserton rakenne alkoi erota klassismin kaavamaisesta kolmiosaisesta muodosta. Pianotaituruuden kukoistaessa säveltäjät alkoivat kirjoittaa hyvin vaativia konserttoja. Johannes Brahms rikkoi perinteistä kaavaa lisäämällä toiseen pianokonserttoonsa neljännen osan. Brahmsin pianokonsertot olivat pituudeltaan sinfonian mittaisia ja raskaasti soitinnettuja. Franz Liszt rikkoi vanhat rakenteet kokonaan siirtyessään sarjamaiseen muotoon. Hänen pianokonserttonsa ovat lyhyitä ja käytännössä yksiosaisia. Sergei Rahmaninovin pianokonsertot ovat luultavasti myöhäisromantiikan esitetyimpiä pianokonserttoja.


title: Pianokonsertto

text: Niin kutsutut vasemman käden konsertot ovat 1900-luvun pianokonserttoja koskeva erikoisuus. Joitain vasemman käden konserttoja yhdistää sama tarina: ensimmäisessä maailmansodassa oikean kätensä menettänyt pianisti Paul Wittgenstein (kuuluisan filosofin Ludwig Wittgensteinin veli) pyysi aikalaissäveltäjiään luomaan hänelle kyseisiä kappaleita, jotta hän voisi jatkaa uraansa pianistina. Näitä sävelsivät muun muassa Prokofjev ja Ravel. Näistä Ravelin konsertto on kaikkein kuuluisin.


title: Kristosofia

text: Kristosofia on H. P. Blavatskyn esittämään teosofiseen sanomaan pohjautuva, Pekka Ervastin ja J. R. Hannulan Suomessa esittämä elämänymmärrys, joka tukeutuu kaikkien suurimpien uskontojen, myös Jeesus Kristuksen julistaman kristinuskon opetuksiin.


title: Kristosofia

text: Kirjailija Pekka Ervast toi teosofian Suomeen suomen kielellä vuonna 1901 julkaisemallaan kirjalla "Valoa kohti". Vuoden 1920 jälkeen hän alkoi liittää teosofiaan aiempaa selvemmin "kristusviisautta" eli Jeesus Kristuksen opetuksia, esimerkiksi kirjassaan "Christosophia" (1924). Pekka Ervastin kuoleman (1934) jälkeen osa hänen perustamassa liikkeessä mukana olleista henkilöistä alkoi käyttäää työstään nimeä teosofis-kristosofia ja myöhemmin 1960-luvulla nimeä kristosofia. Kirjojen kustantajana oli vuodesta 1940 alkaen P. E:n Kannatusliitto.


title: Kristosofia

text: Kristosofiassa on Kristus-käsitettä määritelty mm. seuraavasti: Kristus on Isän luoma ja ylläpitämä elävä kuva täydellisestä ihmisestä. Kristuksen "olemus" on esitetty sanallisesti vuorisaarnassa. Pekka Ervast on esittänyt julistamansa uuden uskonnon perusteet kirjassaan "Vuorisaarna ," josta seuraava lainaus: "”Vuorisaarna on lyhyt esitys kristinuskosta. Ei kukaan kristitty saata vuorisaarnaa sivuuttaa. Vuorisaarna on hänen arvostelunsa mittapuu ja samalla hänen tuomarinsa. Ihmiset ovat leikitelleet kristinuskon käsitteellä. He ovat riidelleet ja käyneet sotia kristinuskon opeista. He ovat järjestäneet valtionsa kristillisiksi. He ovat vuosisatojen vieriessä rakentaneet tuhansia kristillisiä kirkkoja, – ja he ovat unohtaneet ainoastaan yhden asian: ottaa selvää siitä, mitä kristinusko on. Kristinusko on Jeesuksen Kristuksen elämänymmärryksen omaksumista, ja kristitty on vain se, joka seuraa Jeesusta. Kristinuskon ydinopit selviävät vuorisaarnasta, ja vuorisaarna on jokaisen kristityn kristillisyyden mittapuu.”"


title: Kristosofia

text: Kristosofia perustuu Pekka Ervastin opetuksiin kokonaisuudessaan, joita opetuksia selventävät J. R. Hannulan ja Väinö Lehtosen kirjalliset esitykset sekä edelleen J. R. Hannulan opetukset Pekka Ervastin henkisestä ja okkultisesta asemasta henkisen elämän hierarkioissa. ,


title: Kristosofia

text: Aikakauslehti Kristosofin artikkelit ovat pääasiassa kristosofisessa työssä mukana olevien kirjoituksia niistä kristosofiseen elämänymmärrykseen liittyvistä asioista, joita kukin tahtoo esiin tuoda. .


title: Kristosofia

text: Kristosofiassa selvitetään ihmisten olemassaoloa pääasiassa neljältä toisiaan täydentävältä puolelta: Luonnon laeista kristosofit ottavat esimerkkitapaukseksi kuoleman ja kuoleman jälkeisen elämän. Kuolemaan liittyvät tapahtumat eivät riipu ihmisten käsityksistä. Kristosofien mukaan kuoleman jälkeinen elämä on sellainen, millaiseksi Elämä on sen järjestänyt eikä sen lakisiteisyys riipu uskomuksistamme. Kuolemaa, kuten kaikkea muutakin on kristosofien mukaan tutkittava niin, että asia avautuu ymmärrykselle.


title: Kristosofia

text: Kristosofian mukaan ihmiset ovat vastuussa teoistaan. Tähän liittyy kristosofien mukaan Jeesuksen toteamus: "”Mitä kylvät, sitä niität; millä mitalla mittaat, sillä sinullekin mitataan”". Kristosofien mukaan syy luo kaltaisensa seurauksen ja ihminen joutuu korjaamaan aiheuttamansa häiriöt. Kristosofiassa syyn ja seurauksen lakia kutsutaan mm. buddhalaisuudessa käytössä olevalla nimellä karma.


title: Kristosofia

text: Toinen keskeinen luonnonlaki kristosofian opeissa on jälleensyntyminen. Sen mukaan elämänsä jälkeen ihmiset purkavat kuoleman jälkeisessä elämässä tekonsa, tunteensa ja ajatuksensa. Huonot asiat käydään läpi helvetti- ja kiirastulitiloissa, jolloin niitä sulatellessa ymmärtää erheensä ja aivan kuin sulattaa ne itseensä. Ihminen tuntee kevenevänsä ja nousevansa aste asteelta taivastiloihin, joissa saa käydä läpi parhaaksi tuntemansa, kunnes tällaiseen mihinkään johtamaan onnen tilan kertailuun väsyy. Paras menneestä elämästä yhtyy ns. korkeampaan minään, joka sitten synnyttää itsestään uuden persoonallisuuden uudelle opintomatkalle maan päälle.


title: Kristosofia

text: Kristosofien mukaan seuraavassa jälleensyntymässä ihmiset pyrkivät uusilla mahdollisuuksilla varustettuna eteenpäin. Aikaisempien elämien tulokset ilmenevät ihmisissä esimerkiksi tapoina, taipumuksina ja tottumuksina sekä karmana. Myös ihmisten kohtalo on ansioiden mukainen, mutta emme ole kohtalon orjia. Kristosofien mukaan ihminen kehittyy jälleensyntymien kuluessa syyn ja seurauksen lain ohjaamana ihmisyydessä.


title: Kristosofia

text: Kristosofien näkemyksen mukaan jossain kehityksen vaiheessa ihminen osaa ottaa ”ohjat omiin käsiinsä” niin, että pyrkii vapaaehtoisesti ihmisyyteen, pyrkii toteuttamaan mm. oikeudenmukaisuutta ja hyvyyttä oikeudenmukaisuuden ja hyvyyden itsensä vuoksi.


title: Kristosofia

text: Kristosofia nojaa Matteuksen evankeliumin vuorisaarnan elämänohjeisiin. Kristosofian mukaan vuorisaarnan alussa olevat autuudenjulistukset ovat kuin portti taivasten valtakuntaan, vuorisaarnan käskyjen kuvaten taivasten valtakunnan elämää. Pekka Ervast muotoili Vuorisaarnan käskyt seuraaviksi:Kristosofian mukaan älä-alkuiset käskyt kuvastavat niitä elämässä vallitsevia voimia, joita ei voi kumota, mutta joiden suunnan ihminen voi muuttaa rakentavaksi, kun on hyvä, puhdas, totuudellinen, rauhallinen ja kun rakastaa.


title: Kristosofia

text: Kristosofiassa lähtökohtana on neljäs käsky: Älä ole pahaa vastaan, jonka myönteinen puoli on rauha. Tämä elämänasenne antaa kristosofien mukaan esimerkiksi harkinta-aikaa, kun kohtaa yllättäviä tilanteita, mahdollistaen niihin syventymisen. Kirjassaan Jeesuksen salakoulu Pekka Ervast käsittelee mm. käsitettä paha ja sen voittamista monelta puolelta esim. Isä meidän mietiskelyohjelman yhteydessä.


title: Kristosofia

text: Kristosofian mukaan ihmiselle kaikkein tärkein asia on hänen jumalakäsityksensä. Jumala ei ole persoonallinen, luonteenpiirteiltään ristiriitainen, moraaliselta tasoltaan keskivertoihmisen alapuolella oleva jättiläinen. Kristosofian mukaan Jumala on kaikkialla, myös ihmisissä. Ihmisissä Jumala ilmenee muun muassa järkenä, tunteena ja tahtona. Kristosofien mukaan ihminen kasvaa lopulta jumalansa kaltaiseksi - tämän vuoksi on heidän mukaansa tärkeää, että jokaisen jumalkäsitys on todellisuutta vastaava.


title: Kristosofia

text: Eräänä keskeisenä käsityksenä kristosofiassa on jumaluuden ”laskeutuminen” ihmiskunnan päivätajuntaan, joka kristosofian oppien mukaan tapahtuu vaiheittain. Kirjailija J. R. Hannula tutustui Pekka Ervastiin vuonna 1912 ja vakuuttui ajan myötä yhä enemmän Ervastin erityisestä asemasta uuden uskonnon julistajana, joka painotti Vuorisaarnan merkitystä käytännön tekojen ohjenuorana. Hannulan kirjojen mukaan maailmassa on esiintynyt kolme tietäjää: Buddha, joka ilmensi Logosta Pyhänä Henkenä ja järkenä, Jeesus Kristus, joka ilmensi Logosta edellisen lisäksi Poikana, rakkautena ja Pekka Ervast, joka ilmensi Logosta edellisten lisäksi Isänä, hyvänä tahtona. J. R. Hannula perustaa esityksensä Pekka Ervastin henkisestä ja okkultisesta asemasta Pekka Ervastin omiin kirjoihin, mm. kirjaan "Ruusu-Ristin syntysanat Suomessa". Niin ikään kristosofian mukaan Ervastin työtä valmistivat osaltaan Leo Tolstoi, Rudolf Steiner ja H. P. Blavatsky.


title: Kristosofia

text: Kristosofisen ajattelun mukaan kristillisessä terminologiassa käytettyjä, Jumalan kolminaisuutta kuvaavia määreitä Pyhä Henki, Poika ja Isä kutsutaan mm. hindulaisuudessa nimillä Brahmaa, Vishnu ja Shiva. Kabbalassa niistä käytetään sanoja Binah (järki), Khokmah (viisaus) ja Kether (kruunu) ja Kalevalassa henkilönimiä Ilmarinen, Lemminkäinen ja Väinämöinen.


title: Kristosofia

text: Kristosofian mukaan Jeesus Kristuksen teloitus oli erittäin valitettava tapahtuma. Olisi ollut suotavaa, että hän olisi saanut tehdä opetustyötään kauemmin. Kristinusko alkoi Jeesuksen työn tuloksena. Kristosofian mukaan Jeesus tietää parhaiten perustamansa uskonnon opetukset – ne eivät ole riippuvaisia kirkolliskokousten päätöksistä. Kristosofiassa Jeesuksen opetukset jakautuvat neljään erilliseen, toisiaan täydentävään ryhmään: vertaukset, autuuden julistukset, vuorisaarnan käskyt sekä neljäntenä Isä meidän -rukous. Matt. 5:43-48 Jeesus Kristus kuvaa havainnollisesti sitä Isää, jonka kanssa hän sanoo olevansa yhtä


title: Kristosofia

text: Kristosofiassa tutkitaan suurimpien uskontojen opetuksia ja ymmärretään jokaisen niistä olevan lähtöisin samasta jumaluudesta, sanottakoon tuota jumaluutta vaikka Isäksi tai Brahmaaksi. Uskonnot eivät kilpaile keskenään, vaan ne valottavat samoja asioita – ottaen huomioon vastaanottajien ymmärryskyvyn – eri syvyyksissä ja eri tavalla painottaen.


title: Kristosofia

text: Mikään uskonto ei kristosofian mukaan ole alkuperäisessä puhtaudessa ollessaan ohjannut aikalaisiaan elämään vallitsevia oloja huonommin.


title: Kristosofia

text: Gautama Buddhan antamat elämänohjeet ovat kristosofian mukaan jaloja ja inhimillisiä, samoin esimerkiksi Pythagoraan antamat. Kristosofien mukaan myös suomalaisten muinaisessa uskonnossa, kalevalaisuudessa luotetaan enemmän sanan kuin miekan mahtiin. Kalevalassa turvaudutaan kristosofien tulkinnan mukaan tietäjäviisauteen ja ajatellaan asiat puhki eli etsitään niiden "syntysanoja".


title: Kristosofia

text: Kristosofien mukaan viisautta on ollut ihmiskunnassa tarjolla kautta aikojen. Ihmiset ovat kuitenkin madalluttaneet saamansa viisauden poikkeuksetta sen alkuperäisestä puhtaudestaan jopa vastakohdakseen. Tästä kristosofit ottavat esimerkiksi Vanhan testamentin Mooseksen kirjojen käskyn: Älä tapa. Tätä käskyä ihmiset rikkovat toistuvasti sodissaan, samoin Jeesuksen vuorisaarnassaan antamia elämänohjeita. Viidennessä käskyssään hän kehottaa rakastamaan vihollisiakin – toisin sanoen: ihmisellä joka rakastaa ei ole vihollisia, rakkaus ja viha eivät sovi yhteen.


title: Kristosofia

text: Vuorisaarnan mukaisesti kristosofia on aseeton elämänymmärrys. Sotaa kristosofit pitävät moraalin ja järjen vararikkona, ihmiskunnan suurimpana vitsauksena. Väkivaltakysymys on kuitenkin vaikea ratkaista, sillä se on kristosofian mukaan täysin yksilöllinen, ei joukkopoliittinen kysymys. Jokainen omaksuu kristosofian mukaan itsenäisenä yksilönä väkivallattoman elämänasenteen, sotimattomuusratkaisua ei voi kukaan tehdä toisen puolesta.


title: Kristosofia

text: Kristosofiassa esitellään uskontojen alkuperäisiä opetuksia vastaanottajien vapaaseen harkintaan jääviksi. Kristosofit korostavat, että kukin omaksuu kuulemastaan tai lukemastaan järkeväksi ja hyväksi ymmärtämänsä. Totuus ei löydy kiistellen eikä väitellen, ei toisia nujertaen. Jokainen voi kristosofien mukaan käyttää järkeään eli ajatella ja näin inhimillistää myös tunne-elämäänsä, jolloin tekojenkin katsotaan muotoutuvan rakentaviksi.


title: Kristosofia

text: Kristosofia on yksilölliseen vapaaehtoistyöhön perustuva aatteellinen yhteisö, jolla ei ole jäsenluetteloita, ja esim. esitelmöitsijät valitsevat aiheensa ja sanottavansa vapaasti vastaten itse puheistaan. Esitelmät ovat yleisöesitelmiä, joihin on vapaa pääsy ja yleisöä niihin kutsutaan mm. sanomalehti-ilmoituksin.


title: Kristosofia

text: Muutamat kristosofiset ryhmät ovat perustaneet paikkakunnalleen rekisteröidyn yhdistyksen, joka huolehtii työtiloista, kuten esitelmähuoneen ylläpidosta, puuttumatta millään tavoin aatteeseen. Samoin Kristosofinen Kirjallisuusseura ry, joka julkaisee kirjoja ja aikakauslehteä näin työllään aatetta tukien.


title: Tropiclandia

text: Tropiclandia on Vaasan Vaskiluodossa sijaitsevan hotelli Scandic Vaasan välittömässä läheisyydessä toimiva kylpylä. Sen omistaa espanjalainen Aspro Parks, joka omisti myös vuonna 2015 suljetun huvipuisto Wasalandian.


title: Tropiclandia

text: Kylpylässä on isot puku-, pesu ja saunatilat. Kylpylässä on yhden koko kylpylän kattavan suuren altaan lisäksi kolme poreallasta, pienempiä altaita, kylmä allas ja ulkoallas. Sisätiloista löytyy myös kaksi liukumakeä.


title: Tropiclandia

text: Vuonna 2005 Tropiclandiaan tuli myös ulkovesipuisto, jossa on erilaisia liukumäkiä ja iso lasten leikkiallas. Kylpylä on auki ympäri vuoden, tosin ulkovesipuisto vain kesäaikaan. Kesäisin kylpylässä vierailee noin 2 000–3 000 henkeä päivittäin.


title: Tropiclandia

text: Kylpylä Tropiclandia sijaitsee Scandic Vaasan vieressä. Hotellin ja kylpylän välillä on sisäyhteys. Kylpylä ei kuitenkaan ole osa hotellia joten hotelliasiakkaat eivät voi ilman erillistä sisäänpääsymaksua käyttää kylpylän palveluita.


title: Rocket Records

text: Rocket Records on vuoden 2007 alussa perustettu suomalainen levymerkki. Noin 20–30 vuosittaisella julkaisunimikkeellä se on yksi Suomen aktiivisimmista levymerkeistä. Rocket Records julkaisee niin uutta suomalaista musiikkia kuin myös CD-painoksia vanhoista julkaisuista. Uutta tuotantoa levymerkille ovat levyttäneet muun muassa Kari Peitsamo, Petri Pettersson, Pojat, Anja Niskanen, Puolikuu, Rehtorit, Paajanen, Jarno Sarjanen ja Maukka Perusjätkä. Uusintajulkaisuina Rocket Records on julkaissut esimerkiksi suomalaisen progressiivisen rockin klassikoiden cd-painoksia sekä pop- ja iskelmälaulajien kokoelmia. Levymerkin kaupallisesti menestynein julkaisu on Jaakko Tepon kokoelma "Jälkitauti", joka on myynyt kultalevyyn oikeuttavan määrän.


title: Rocket Records

text: Rocket Recordsin levyjen jakelusta Pohjoismaissa vastaa Playground Music.


title: Gabi Hakanen

text: Kari ”Gabi” Uolevi Hakanen (s. 3. marraskuuta 1962) on Jyväskylästä kotoisin oleva suomalainen äänittäjä, äänilevytuottaja ja muusikko. Musiikkiura alkoi Imatralla 1970-luvun lopulla. Musiikkialalla hän on toiminut päätoimisesti vuodesta 1981 lähtien. Työpaikkoja ovat olleet mm. Musiikki-Fazer 1983–1990 (City Musiikki, Levy Forum) ja Oy EMI Finland Ab (kotimaisen tuotannon päällikkö / A&R manager) 1992–1999 ja 2004–2009. Hakanen perusti Kauko Röyhkän kanssa vuonna 1990 Herodes-levy-yhtiön, jonka artisteja olivat tuolloin mm. Kauko Röyhkä, Tuomari Nurmio, Sir Elwoodin hiljaiset värit, Wilma, Maritta Kuula ja Ali Alikoski. Herodes myytiin EMI:lle vuonna 1992 Hakasen siirryttyä monikansallisen yhtiön A&R-tuottajaksi.


title: Gabi Hakanen

text: Hakanen on tuottaja-uransa lisäksi soittanut myös useissa suomalaisissa yhtyeissä. Ensimmäinen oma levyttänyt yhtye Stressi sijoittui jaetulle toiselle sijalle Rockin SM-kisoissa vuonna 1980. Stressi-yhtyeen esikuvina toimi musiikillisesti ja tyylillisesti Devo, Kraftwerk ja Gary Numan. Stressi julkaisi urallaan yhden, bändin nimeä kantaneen albumin vuonna 1981 Musiikki-Fazerin Kräk!-levymerkillä. Yhtyeen muita jäseniä olivat mm. Martti Salminen (Zen Cafe, Kauko Röyhkä Combo), Mauri Sumen (EVE, Leningrad Cowboys, elokuvasäveltäjä) ja Jesu Hämäläinen (Pelle Miljoona ja Yö).


title: Gabi Hakanen

text: Hakanen muutti Helsinkiin vuonna 1983, jolloin hänet pestattiin Musta Paraati -yhtyeeseen. Muita bändejä tai artisteja, joiden kanssa hän on esiintynyt livenä, ovat mm. Jimi Sumen Project, Musta Paraati, Pin Ups, Jari Loisa (ex Siberia), Kauko Röyhkä Combo, Irwin Goodman ja Tapio Liinoja.


title: Gabi Hakanen

text: Herodes-levy-yhtiön myynnin ja EMI:n tuotantopestin lopettamisen jälkeen Hakanen on ollut perustamassa kahta kotimaista musiikki- ja tuotantoyhtiötä. Vuonna 1999 perustetussa Inkfish Oy -nimisessä tuotantoyhtiössä ja musiikkistudiossa toimii Hakasen lisäksi Rauli Eskolin, Erno Laitinen ja A.W. Yrjänä (CMX). Inkfish Oy on tuottanut musiikkia lähinnä kotimaan markkinoille. Inkfishin tuottamia artisteja ovat mm. CMX, Neljä Ruusua, Tiktak, Happoradio, Herra Ylppö & Ihmiset, Mokoma, Anna Abreu, Tuomari Nurmio, Sir Elwoodin hiljaiset värit, Haloo Helsinki! ja Piru Kange. Toinen yhtiö, jossa Hakanen on nykyään omistajana, on Ratas Music Group Oy. Ratas Music on uudella tavalla toimiva levy- ja musiikkiyhtiö, jossa myös artisteilla on annettu omistusosuus firmasta. Rataksen muina vetäjinä toimii Epe Helenius (ex Poko) ja Wemppa Koivumäki (ex EMI). Ratas Music Oy:n artisteja ovat mm. Agents & Vesa Haaja, Jorma Kääriäinen, Sir Elwoodin hiljaiset värit, Tuomari Nurmio, Olli Lindholm, Ilkka Alanko, The Blanko, Piru Kange ja CMX.


title: Gabi Hakanen

text: Huhtikuussa 2012 Hakanen otti vastaan Sony Music Finlandin A&R-tuotantojohtajan tehtävät samalla kun Hakasen yhtiökumppani Wemppa Koivumäki otti vastaan Sony Music Finlandin toimitusjohtajan tehtävät. Ratas Music Group Oy jatkaa toimintaansa omana yksikkönä Hakasen ja Koivumäen alaisuudessa.


title: Gabi Hakanen

text:
Musiikkidokumentteja ja -videoita Hakanen alkoi tehdä vuonna 2009. Valmistuneet dokumentit ovat: Esko Salminen - Minä ja Shakespeare (2009), Ilkka Alanko - Poplaulajan työpäivä (2010), Happoradio - Jälkiä 2001 - 2011 (2011), Topi Sorsakoski - Tummansininen sävel (2011), Neljä Ruusua - Haloo dokumentti (2012), Haloo Helsinki! - Maailma on tehty meitä varten kesäkiertue (2012), Tapani Kansa - Suomiviihteen elävä legenda (2013) ja Irina - Mikä mahtaa olla in? (2014).
Musiikkivideoita ovat mm. Haloo Helsinki! -yhtyeen "Huuda!", "Maailma on teht meitä varten", "Carpe Diem", "Vieri vesi vieri", "Maailman toisella puolen" ja "Kuule minua", Ilkka Alanko "Kullanhuuhtoja", Irina "Jälki" ja The Blanko "Feel".


title: Gabi Hakanen

text:
Hakanen on toiminut myös monta vuotta ESEK:n äänitejaoston jäsenenä ja varapuheenjohtajana. ESEK:n toiminta muuttui vuoden 2013 alussa MES:ksi (Musiikinedistämissäätiö), jonka puheenjohtajana Hakanen toimii.
Vuoden Tuottaja Emma-palkinnon Hakanen sai yhdessä Rauli "Rake" Eskolinin kanssa vuonna 2003 Tiktakin, CMX:n ja Happoradion tuotannoista, 2013 Haloo Helsinki! -yhtyeen Vuoden Pop-albumista "Maailma on tehty meitä varten", sekä 2015 Haloo Helsinki! -yhtyeen Vuoden albumista ja Vuoden Pop-albumista "Kiitos ei ole kirosana".


title: Gabi Hakanen

text: Hakanen perusti uuden musiikkiyhtiön Vallila Music House Oy:n.


title: Gabi Hakanen

text: Hänen poikansa Leo Hakanen soittaa kitaraa Haloo Helsinki! -yhtyeessä.


title: Cory Murphy

text: Cory Murphy (s. 13. helmikuuta 1978 Kanata, Ontario) on kanadalainen, vuonna 2018 pelaajauransa lopettanut jääkiekkopuolustaja, joka pelasi viimeksi SHL-joukkue Karlskrona HK:ssa.


title: Cory Murphy

text: Murphy tuli Suomeen ja Bluesiin Colgate Universityn joukkueesta NCAA-liigasta aluksi vain try-outille, mutta vakuutti nopeasti valmennusjohdon taidoillaan. Bluesissa Murphy pelasi kaksi kautta ennen kuin siirtyi Ilvekseen, jossa hän pelasi jälleen kaksi kautta. Ilveksessä Murphy teki todellisen läpimurtonsa ja kaudella 2003–2004 hänet valittiin liigan tähdistökentälliseen .


title: Cory Murphy

text: Kaudeksi 2005–2006 Murphy päätti siirtyä Sveitsin rahakkaampaan sarjaan ja Fribourgin joukkueeseen. Murphy kuitenkin viihtyi vain yhden kauden siellä ja palasi kaudeksi 2006–2007 takaisin Suomeen ja HIFK:n riveihin. Hän pelasi loistavan kauden ja valittiin ylivoimaisesti runkosarjan parhaaksi pelaajaksi sekä toimittajien (Lasse Oksanen -palkinto) että pelaajien äänestyksessä (Kultainen kypärä) . HIFK:n pudottua pudotuspeleistä Murphy teki kahden vuoden sopimuksen NHL:n Florida Panthersin kanssa .


title: Cory Murphy

text: Murphy pelasi vajaan kahden kauden aikana Floridassa 57 peliä. Hän kärsi olkapäävammoista ja kaudella 2008–2009 hän ehti pelata vain seitsemän peliä Floridassa ennen siirtymistään tammikuussa Tampa Bay Lightningiin. Murphy pelasi kaksi viikkoa AHL-liigan Rochester Americansissa toivuttuaan olkapäävammasta. Tampa Bay otti puolustajan itselleen waiver-listalta. Heinäkuussa 2009 Murphy solmi kaksisuuntaisen pelaajasopimuksen New Jersey Devilsin kanssa. Kaudeksi 2010–2011 hän siirtyi NLA:n ZSC Lionsiin.


title: Cory Murphy

text: Murphy pelasi Zürichin joukkueessa kaksi kautta ja teki niiden aikana 73 runkosarjaottelussa 45 tehopistettä. Hän teki kesällä 2012 vuoden sopimuksen KHL-seura Dinamo Minskin kanssa.


title: Cory Murphy

text: Kaudet 2013-2017 Murphy pelasi Ruotsin pääsarjassa Växjö Lakersissa kaikkiaan 208 ottelua, joissa teki 28 maalia.


title: Cory Murphy

text: Kaudella 2014–2015 Murphy voitti Växjö Lakersissa Ruotsin mestaruuden. Hän voitti SHL:n puolustajien pistepörssin tehoilla 9+30=39 ja palkittiin sarjan parhaana puolustajana.


title: Cory Murphy

text: Kaudeksi 2017-2018 Murphy siirtyi Växjöstä Karlskronaan. Hän pelasi kaudella 51 ottelua ja merkkautti niissä tehot 1+14. Kauden jälkeen Murphy päätti lopettaa peliuransa ja ryhtyä Rögle BK:n apuvalmentajaksi


title: Cory Murphy

text: Murphy edusti Kanadaa MM-kilpailuissa 2007 ja teki yhdeksässä ottelussa tehopisteet 1+6. Kanada voitti kisoista maailmanmestaruuden.


title: Cory Murphy

text: Murphyn pelikäsitystä ja -älyä pidetään erinomaisina. Varsinkin ylivoimalla hänen taitonsa pääsevät esille. Vaikka Murphyn veto ei olekaan erityisen kova, on se kuitenkin todella tarkka.


title: Kuolemanspiraali

text: Kuolemanspiraali on Leena Lehtolaisen rikosromaani, joka julkaistiin vuonna 1997 Tammen kustantamana.


title: Kuolemanspiraali

text: "Kuolemanspiraalin" päähenkilö on raskaana oleva poliisi Maria Kallio, jonka tehtävänä on selvitellä 16-vuotiaan taitoluistelija Noora Niemisen murhaa. Kirjan lopussa Kallio synnyttää lapsen, joka on myöhemmissä kirjoissa ristitty Iidaksi.


title: Kuolemanspiraali

text: 16-vuotias taitoluistelijalupaus Noora Nieminen löydetään kuolleena Kati Järvenperän autosta. Raskaana oleva Maria rupeaa etsimään kuumeisesti nuoren tytön murhaajaa. Raskaus etenee, mutta murhaajaa ei meinaa löytyä millään, mutta yllättäen johtolangat johtavat Marian oikean jäljille ja saattavat hänet itsensä kuitenkin vaaraan.


title: Messier 109

text: Messier 109 on melko himmeä sauvaspiraaligalaksi Iso karhun tähdistössä 55 miljoonan valovuoden päässä. Sen löysi ensimmäisenä Pierre Méchain 12. maaliskuuta 1781 ja Charles Messier luetteloi sen alustavasti muistiinpanoihinsa ilman sijaintia numerolla 99 vuonna 1783. "Viralliseen" Messierin luetteloon se lisättiin yhdessä M108:n kanssa vasta 1953.


title: Kytkin (konetekniikka)

text: Kytkin on laite, joka mahdollistaa pyörivään akseliin perustuvan voimansiirron keskeyttämisen.


title: Kytkin (konetekniikka)

text: Tyypillisin käyttö kytkimelle on auton ja moottoripyörän voimansiirrossa moottorin ja vaihteiston välissä, jossa kytkimen tarkoituksena on irrottaa vaihteisto moottorista liikkeellelähdön ja vaihteen vaihdon yhteydessä.


title: Kytkin (konetekniikka)

text: Kytkimiä on erityyppisiä erilaisiin moottoreihin, mutta niiden toimintaperiaate ja tarkoitus ovat aina samat: Kytkimeen kuuluu monia osia, kuten


title: Kytkin (konetekniikka)

text: Kytkinlevy sijaitsee auton vaihdelaatikossa painelevyn ja vauhtipyörän välissä. Se välittää moottorin tuottaman tehon vaihdelaatikolle, tasauspyörästöön ja siitä edelleen renkaille. Kytkinlevyt ovat nopeasti kuluvia osia. Kun kytkinlevyt ovat liian kuluneet, kytkin alkaa luistaa, ja etenkin kiihdytyksissä moottorin kierrokset nousevat suhteessa nopeammin kuin vetävien pyörien kierrokset. Kytkimen luiston vastakohta on kytkimen laahaus, jolloin ajoneuvo pyrkii vaihde päällä eteenpäin, vaikka kytkin olisi pohjassa. Laahaus on yleensä korjattavissa pelkkiä säätöjä muuttamalla, jos kytkinkruunu on kunnossa (mikäli sellainen on varustuksessa).


title: Kytkin (konetekniikka)

text: Neste- eli turbiinikytkimessä voima välittyy sitä tuottavalta akselilta vastaanottavalle suljetussa tilassa olevan nesteen liikkeen avulla. Voimaa tuottava puoli saa nesteen pyörimään, ja vastaanottava puoli alkaa liikkua tämän pyörteen voimasta. Kytkeytyminen on nestekytkimessä pehmeää ja siten voimansiirron komponenteille suotuisampaa kuin mekaanisessa levykytkimessä. Normaalin tieliikenteen ajoneuvoissa nestevaihteet eli hydrodynaamiset momentinmuuntimet ovat syrjäyttäneet nestekytkimet jo vuosikymmeniä sitten.


title: Sveitsin ympäriajo

text: Sveitsin ympäriajo on vuosittain kesäkuussa järjestettävä pyöräilykilpailu. Kilpailu järjestettiin ensimmäisen kerran vuonna 1933 ja sitä pidetään yhtenä heinäkuussa järjestettävän Ranskan ympäriajon valmistautumiskilpailuna. Kilpailun reittiin kuuluu yleensä useampia vaativia vuoristonousuja sekä vähintään yksi henkilökohtainen aika-ajo. Useat Ranskan ympäriajon voittajat ovat voittaneet myös Sveitsin ympäriajon, muun muassa Gino Bartali, Eddy Merckx ja Jan Ullrich. Sveitsin ympäriajo kuuluu UCI World Touriin.Pyöräilysivusto


title: Tehomet

text: Tehomet on Pohjoismaiden suurin metallisten valaisinpylväiden valmistaja. Yritys on perustettu 1979, ja se on alusta lähtien toiminut Kangasniemellä. Valmistavaravarastot sijaitsevat sinkityslaitoksen yhteydessä Lievestuoreella. Tehometin markkina-alue kattaa nykyään Suomen lisäksi pääasiassa Baltian maat, Ruotsin ja Venäjän. Yrityksen tuotannon painopiste on siirtynyt viime aikoina enemmän erilaisiin pylväs- ja mastorakenteisiin. Tehomet painottaa viestinnässään henkilökunnan osaamista sekä monipuolista alihankkijaverkostoa.


title: Tehomet

text: Tehomet Baltic perustettiin vuonna 2005. Aluksi yritys toimi erillisenä yhtiönään, mutta 2006 vuonna se liitettiin Tehomet -konserniin. Tytäryhtiö toimii Tallinnan läheisyydessä olevalla Kiiun teollisuusalueella. Oma tuotanto käynnistyi vuoden 2007 alussa.


title: Tehomet

text: Pentti ja Airi Ursin perustivat vuonna 1979 Tehomet Ky:n Kangasniemelle. Yritys valmisti Upolle Siniviiri-pulsaattoripesukoneita ja toimi alihankkijana useille muille kodinkonemerkeille. Toiminta ei kuitenkaan ollut riittävän kannattavaa, joten tuotantolaitteistolle oli kehitettävä lisäkäyttöä. Tuotevalikoimaa laajennettiin keittiökylmiöihin ja muihin sekalaisiin ohutlevytuotteisiin – jopa lumilapioihin ja postilaatikoihin. Ensimmäiset valaisinpylväät valmistettiin vuonna 1980.


title: Tehomet

text: Ursinit myivät Tehomet Ky:n Artjärven Metalli Oy:lle vuonna 1988 ja silloinen markkinointipäällikkö Pentti Kettunen nimettiin toimitusjohtajaksi. Parin vuoden päästä, 1990, omistaja vaihtui Pentti Kettusen ostaessa yhtiön, ja samalla yritysmuoto vaihdettiin osakeyhtiöksi. Pulsaattoripesukoneiden ja kylmiöiden valmistamisesta luovuttiin, ja tuotantoon jäivät puhelinnousurasiat ja varasulakekaapit. Toiminnassa keskityttiin erityisesti valaisinpylväiden ja -varsien suunnitteluun ja valmistukseen. 1990-luvun lamavuosista huolimatta yrityksen valaisinpylvästuotannon kasvu oli voimakasta muun muassa Tielaitoksen suurten tievalaistushankkeiden ansiosta.


title: Tehomet

text: 2012 Tehomet Oy:ssä tehtiin sukupolvenvaihdos. Pentti Kettunen luovutti toimitusjohtajan tehtävät vanhimmalle pojalleen Jarkko Kettuselle ja jatkaa itse yrityksessä kehitysjohtajana.


title: Tehomet

text: Yrityksen asiakkaita ovat muun muassa kaupungit ja kunnat, tielaitos, alan tukkuliikkeet ja suuret katuvalaistusurakoitsijat. Markkina-alue kattaa Suomen lisäksi pääasiassa Baltian maat, Ruotsin ja Venäjän. Eksoottisin yksittäinen toimitus on ollut Kuwaitin hallitsijan palatsin ulkovalaistus.


title: Tehomet

text: Tuotekehittelyssään Tehomet Oy on panostanut tievalaisinpylväiden liikenneturvallisuuteen. Tuotannossa on liukulaipallinen väistyvä pylväs ja kokoon menevä pysäyttävä pylväs. Valtaosan tuotannosta muodostavat nykyisin kuitenkin erikoispylväät, jotka ovat asiakkaan tarpeen mukaan persoonallisesti muotoiltuja ja maalattuja, tai rakenteeltaan erityisiä. Merkittäviä Tehometin valaisinkohteita ovat Juutinrauman silta sekä Mussalon satamaalue Kotkassa. Tehometin tuotantoa ovat myös Helsingin ja Tukholman juhlavuosien valaisinrakenteet.


title: Tehomet

text: Huhtikuussa vuonna 2007 Tehomet konsernista myytiin osake-enemmistö Valmont Inc yhtiölle ja näin siitä tuli osa amerikkalaista pörssiyhtiötä. Joulukuussa 2007 Tehomet osti koristeellisia puupylväitä valmistavan Luxiwood Oy:n liiketoiminnan jonka tuotanto siirtyi Keiteleeltä Parikkalaan 2008 vuoden lopussa.